Sheila Emaús hezkuntza eta intzidentziako teknikaria\nEmaus Gizarte Fundazioan komunitate inklusiboak eraikitzeko ari gara lanean, denak parte izango garen Donostia bat sortzeko asmoz. Horretarako, hurrengo mapa sortu dugu Ubako inklusio zentroaren partaideekin batera. Bertan, kirola, ibilaldi edo ekitaldi kultural ezberdinaz gozatzeko tokiak agertzen dira, beti ere, era aske eta doakoan. Horixe bera delako gustatzen zaiena, eta era honetan hasten direlako bizi diren komunitatearen parte sentitzen.\nToki hauetara joateak, gure lagunak ikusteak, pertsona berriak ezagutzeak, hiriaren bizitza sozialaren parte sentitzea baimentzen gaituen heinean, ematen baitira bizitza komunitarioaren parte izatearen lehenengo pausuak, inklusioa sustatuz. Horregatik, Emaus Gizarte Fundazioan, etorri berriek aukera hau edukitzea nahi dugu, beraien giza-harremanak garatzeko toki hauek ezagutu ditzaten.\nEta zuk, komunitate honen parte zarela jada, gustuko duzu kirola dohain egitea? Edo beste biziera anitzak ezagutzea ekitaldi kultural ezberdinetara joanez? Paseatzea duzu gustuko eta, horri esker, hiriko txoko hoberenak ezagutzen dituzu? Orduan, mapa hau gustuko izango duzu ere. Eta, gainera, hau osatzen lagundu gaitzakezu. Animatzen zara?\nHala bada, iruzkin bat utzi dezakezu blog honetan, gaurtik hasita abenduaren 2 arte eta amesten ditugun komunitate inklusibo eta ekitatibo horien eraikuntzan lagunduko diguzu.


Kostu marjinala – Gizapedia\nKostu marjinala produktu edo zerbitzu baten unitate gehigarri bat eskuratzeak dakarren kostu gehigarria da. Kontzeptu garrantzitsua mikroekonomian, kostu finkoarekin, aldakorrarekin eta batez besteko kostuarekin batera hain zuzen, ekoizpen maila hobezina kostu marjinala eta prezioa berdintzen den diren unean gertatzen baita.\nKostu marjinalaren kontzeptua ulertu eta beste kostu kontzeptuekin dituen loturak azaltzeko har dezagun honako adibide hau: piezak egiteko 200 euroko makina bat erosi da, pieza bakoitza egiteko 10 euro balio duen materiala behar da; langileak ere bere kostua dakar, lehen pieza egiteko 30 minutu behar ditu, eta hortik aurrera minutu bat gutxiago beharko du pieza egiteko, baina 15 minutura heldurik pieza guztiak 15 minututan egingo ditu; lan-minutu bakoitzaren kostua euro 1ekoa da:\nKostu finkoa 200 euro da, makinaren kostua alegia, ekoizpena edozein izanda ere aldatzen ez dena.\nKostu marjinala 30 euro bat lehen piezarentzat (30 minutuko lana behar da), 29 bigarrenarentzat, 20 hirugarrenarentzat. 16garren piezatik aurrera kostu marjinala konstantea da: 15 euro.\nBatezbesteko kostua 5 piezarentzat hau izango da: (200+30+29+28+27+26)/4=48 euro.\nIkusten denez, batezbesteko kostua beti handiagoa kostu marjinala baino, batezbesteko kostuan kostu finkoa ekoitzitako unitate guztien artean banatzen delako. Kostu aldakorra finkoa ez den kostua da, ekoizpen-mailarekin batera gehitu egiten dena, eta adibidean 30+29+28+27+26=140 euro da.\nArtikulu hau honela aipatu: Sarasola, Josemari, "Kostu marjinala"; Gizapedian, 6 abuztua, 2018, https://gizapedia.hirusta.io/kostu-marjinala/.


Beste produktu natural batzuk – OleoHealth\nZallo Hegaluzea Oleohealth® oliba-olio birjin estra ekologikoan. Polifenoletan oparoa\nHegaluzea elikagai osasuntsu eta osasungarria da, ezinbestekoa elikadura orekatu bat izateko. Bere elikadura-balioak mantendu egiten dira Oleohealth polifenoldun oliba-olio birjina estran kontserbatzen direnean, olioaren elikadura-balio osagarriaz balia baitaiteke.\nHegaluzeak proteina asko du (balio biologiko handikoak) baita bitamina ugari ere (A, B, B12, D eta E, efektu antioxidatzaile babesle gisa jarduten duena). Gainera, kaltzioa eta iodoa bezalako mineralak ere baditu, metabolismorako ezinbestekoak direnak.\nHaragiak omega-3 gantz-azido asko du, eta odoleko kolesterola eta triglizeridoak jaisten laguntzen du. Horrela, gaixotasun kardiobaskularrak izateko arriskua murrizten laguntzen du. Gainera, omega-3 ezinbestekoa da nerbio-ehunean eta erretinan, bertako zelulen zati baita.\nElikagai oso gomendagarria da haurren garapen neurologikorako eta okularrerako, erretina eta nerbio-sistema oraindik osatzen ari baitira adin horretan.\nElikagaien Segurtasuneko Europako Agintaritzak (EFSA) azaldu duenez, egunean olibondoaren 5 mg polifenol kontsumituz gero, odoleko lipidoak kalte oxidatzailetik babesten laguntzen da.\nLortu produktuari buruzko informazio gehiago gure blogean.\nES-ECO-026-VAS Nekazaritza UE\nProkey ur-kefirra mikroorganismo bizidunak dituen edari gozo eta osasuntsua da. Ur-kefirraren ale bizia hartzituta egiten da. Emaitza gas apur bat duen edaria da, kaloria eta azukre gutxikoa. Edari bakoitzean, % 2 azukre baino gutxiago dago.\nProkey edariak bifidusdun jogurt baten eta freskagarri isotoniko baten ezaugarriak biltzen ditu, azken hauei gehitu ohi zaizkien laktikoetatik edo azukreetatik eta edulkoratzaileetatik eratorritako elikadura-\tarazorik gabe. Pasteurizatzen ez den edari bizia da. Ontziratzeko unean, 100 milioi kefir-ale UKE ditu ml-ko.\nHainbat zaporetan eskura daiteke, adibidez PROKEY AQUA, ur-kefirraren errezeta tradizionalena. Errezeta honetan, ondorengo osagaiak uretan disolbatzen ditugu: kanabera-azukrea*, dátil ziropa*, limoi zuku kontzentratua*, limoi aroma naturala eta probiotiko kultiboak. Azken hauek, Lactotococcus, Lactobacillus eta Bifidobacterium generoak dira eta hazteko, edarian dauden azukreak kontsumitzen dituzte.\nJatorrizko errezeta horretatik abiatuta PROKEY MENTA&JENGIBRE , PROKEY HIBISCO eta PROKEY COCO egiten dira. Hartziduraren lehen fasea amaitu ostean, menda-belarraren* eta jengibre-sustraiaren* ur-infusioa, hibisko-lore* ur-infusioa eta koko aroma naturala gehitzen zaizkie, hurrenez hurren.\nZiurtagiri ekologikoa duten osagaiak\nEB / EBko Nekazaritza ez\nKombucha hartzigarri probiotikoak dituen edari bat da. Medusomyces gisevi ( sinbiosian bizi diren bakteria eta legamien kolonia bat) hartzigarratutako eta azukreztatutako te batetik lortzen da edari hau, propietate garrantzitsuak dituenak.\nCold Brew Kombucha bergamota-olioarekin aromatizatutako te beltzeko (Earl Grey barietatea deitzen zaion tea) hostoak hotzean beratuz egiten dugu. Teari azukrea eta labore probiotikoak gehitzen dizkiogu hazteko kontsumitzen dituztenak.\nOSAGAIAK: ura, azukrea*, Earl Grey te hostoak * eta labore probiotikoak.\nUr-kefirran bezala, gure Kombucha pasteurizatzen ez den edari bizia da. Ontziratzeko unean, 100 milioi kefir-ale UKE ditu ml-ko.\n*Ziurtagiri ekologikoa duten osagaiak\nInex Pediculicida soap ®\nZorrien aurkako formula natural berritzaileak, Pilar Mateo doktoreak patentatuak, oliba-olio saponifikatua eta te-arbolaren olio mikrokapsulatua ditu oinarri. Zorriak eta narritadura kentzen ditu, eta, gainera, iraupen luzeko prebentzio-efektua ematen du.\nProduktuak geruza bat eratzen du zorriaren inguruan, eta, haren arnas-sistema blokeatuta, itota hiltzen da. Te-arbolaren olioa uxagarri naturala da zorrientzat.\nMerkatuko pedikulizida bakarra da, intsektizida, permetrina, parabeno eta silikonarik ez duena; hortaz, maiz erabil daiteke, kalterik egiten ez duelako eta zorriek ez dutelako sortzen produktuarekiko erresistentziarik. Ez du kalterik sortzen ez azalean ez buruko ile-larruan. %100 kaltegabea eta %100 biodegradagarria.\nFormula %100 naturala, efektu hirukoitzekoa.\nBeste produktu batzuek ez bezala, Pediculicida Soap ® produktuak propietate kosmetiko apartak ditu, eta, horrela, 2 1ean motako produktu baten antzera funtzionatzen du, ez baitu produktu osagarririk behar, hala nola xanpu, ile-egokitzaile edo uxagarririk. Oliba-olio saponifikatua du, eta propietate garbitzaileak ditu. Ilea leun uzten du, eta prest bartz-orraziaz orrazteko\nInex Champú preventivo ®\nEgunerokoan zorrien aurka erabiltzekoa den uxagarri naturala, te-arbolaren olio-mikrokapsula dituena. Pilar Mateo doktoreak patentatutako formula berritzaileak erabat errespetatzen ditu azala, buruko ile-larrua eta ingurumena.\nEz du intsektizida, permetrina, paraben eta silikonarik, eta, beraz, maiz erabil daiteke. %100 kaltegabea eta %100 biodegradagarria. Ilea garbitzen, babesten eta elikatzen du usain atsegin batez.\nPrebentzio-neurri gisa, zorrien presentzia saihesteko.\nInex Pedikulizida soap ® produktuarekin tratatu eta gero, zorriak berriz ere ager ez daitezen.


Aukera urriak ditu Patxi Usobiagak Munduko Kopa irabazteko Huaijin (Txina) jokatutakoaren ostean - basqueteam\nHirugarren postuan da orain eibartarra Ramon Julian liderrarekiko 58 puntura\nTitulua lortzeko azken aukera izan zitekeen Patxi Usobiagarentzat Txinako hitzordua. Arazoak izan zituen BATeko eskalatzaileak lehiaketa aurreko egunetan, lepo aldean zuen minak ez zion behar bezala entrenatzen utzi eta horrek lehiaketan izan zuen eragina. Une erabakiorretan erakutsi ohi du Usobiagak bere mailarik onena baina oraingoan ez zen gai izan lehen zortzi sailkatuen artean sartzeko eta hortaz finaletik at geratu zen. Arerioekiko zuen aldea murrizteko azken abagunea zen Huaijikoa. Bien bitartean Ramon Julian eta Adam Ondra, eibartarren aurkari nagusiek, finalerako txartela lortu zuten. Azken txanpan dena dela ezusteak izan ziren nagusi eta ez ohiko podiuma horrela geratu zen: Jacob Schubert austriarrak lortu zuen txapelketa, bigarrena Manuel Roman frantziarra izan zen eta hirugarren sailkatua berriz Thomas Tauporn alemaniarra.\nHorrenbestez Julianek argiago agintzen du orain sailkapen nagusian, 369 punturekin, ondoren Adam Ondra txekiarrak 347 puntu ditu eta Patxik berriz 311. Kataluniarrak poltsikoan dauka bere lehendabiziko Munduko Kopa ezuste handirik ez badago Kranj-eko (Eslovenia) hitzorduan. Bi aste barru erabakiko da guztia, azaroaren 14ean, Munduko Kopako azken proban.


Troiatar - Wikipedia, entziklopedia askea.\nArtikulu hau konputagalu sareen arloko malwareari buruzkoa da, beste esanahietarako ikus: Troiatar (argipena)\nTroiatarra, troiarra edo Troiako zaldia, konputagailu-sareen arloan, bi txandatako erasoaren egitura duen malwarea da. Izena Homeroren olerkiaren arabera eman zitzaion, Troiako gerran eginiko erasoa gogoratuz.\nLehenengoan, Troiako zaldiak, hau da “etsaiaren” programak, sareko defentsak gainditzen ditu.\nBigarrenean, programa gaitzen da eta bere traidore lana egiten hasten da. Lan hau edozer izan daiteke: segurtasun perimetrotik at datuak bidali, informazioa deuseztatu, sistemaren funtzionamendua ez-egonkortu,...\nBabes neurriak hartzea oso zaila da sarbide bezala erabiltzen dena sarea bera edo euskarri ez kontrolatuen (disketeak, segurtasun perimetroaren barnean konektatzen diren eramangarriak...) bitartez baita. Defentsarik onena (sarearen bitartez datozen aplikazioen iragazi hertsi batez gain), erabiltzaileak informatzean datza.\nMultimedia: Trojan horse (malware)\nOrriaren azken aldaketa: 5 martxoa 2021, 07:14.


"Euskarak lege estatus bat behar du, koofizialtasuna behar du" | Euskal Herria | Berria\nMax Brisson (Kontseilari nagusi eta EEPko presidente ohia) eta Paxkal Indo (Seaskako presidentea)\n"Euskarak lege estatus bat behar du, koofizialtasuna behar du"\nGarapen Kontseiluak eta Hautetsien Kontseiluak lurralde elkargoari buruzko gogoeta abiatu zuten duela urtebete. Horren izaerari loturik ageri da euskararen geroa, eta xede horren eskumenak eta ezaugarriak zehazteko tenorea helduko da udazkenean.\nBrisson eta Indo, elkarrizketan. BERRIA\nAitor Renteria (Baiona) -\n2012ko uztailak 15\nEz da ohikoa hautetsi batek eta gizarte eragile batek elkarlanaren ardura partekatzea. Alta, Max Brisson kontseilari nagusi eta EEP Euskararen Erakunde Publikoko presidente ohiak eta Paxkal Indo Seaskako presidenteak ardura hori hartu dute azken urtebetean, Garapen Kontseiluaren gobernantzari buruzko gogoetaren barruan. Hizkuntzaren arloa landu dute, adituen ekarpenetan oinarrituz. Konstituzioaren aldaketa, euskararen koofizialtasuna, Frantziaren eskumenen ezeztatzea eta euskarazko eskaintza orokortzea dira eztabaidagai.\nOrokorki, zein dira Garapen Kontseiluak bultzatu duen gogoetaren arrazoiak, eta zein dira epeak?\nMAX BRISSON. Hautetsien Kontseilua eta Garapen Kontseilua elkarrekin ari dira lanean Ipar Euskal Herrian, aztertzeko nola gauza daitekeen politika publiko bakoitza era egokian. Eskumenez eskumen garatzen da. Horrekin batera, unibertsitateko bi adituk gobernantza mota ezberdinak aztertu dituzte, bai oraindik indarrean den Pays-Pays Basque egitura oinarri gisa harturik, bai estatutu berezia ukanen lukeen lurralde elkargo baten aukera. Bi lan horiek egin ditugu. Adostasun bat eraikitzen ari da azken horren beharra hobetsiz. Baina zehaztu beharko dira lurralde elkargo horrek beharko lituzkeen eskumenak. Bi kontseiluak elkarlanean ari dira, ildo hori garatzeko.\nPAXKAL INDO. Gobernantza atalez atal aztertu beharra zegoen. Brisson eta biok hizkuntza arloaren ardura hartu dugu. Bertze lan ildoen lanen emaitzak ere eskuratu ditugu, gure lana burutzeko. Duela urtebete ezarri genuen abian prozedura, eta ororen buru ageri da elkarrekin lanean aritzeko gogoa. Tresna berri batekin, zaharra desegitera baitoa. Bertze elementu bat badago, berria irudiko. Sektoreka, arloka, sakontzea gogoeta, adituen iritzietan oinarrituz.\nHizkuntzaren etorkizuna Lurralde Elkargoari loturik ageri da lehen aldiz. Hautetsiek ere bere egiten dute gizarte eragileen gogoeta hori?\nP. I. Bi irizpide daude. Bata, pentsatzea denbora baino lehen heldu dela, extralurtarra balitz bezala hartzea, nahiz eta ondoren beharrezkoa dela aitortu. Bertze irizpidea da kontuan hartzea gizarte zibila aldatzen dela. Legeak gizarte antolakuntzaren laguntzan datoz, berme gisa. Uste dut azken hori dela gure kasua. Hautetsi batzuek argi dute urruti joan behar dela, eta horretarako tresna egokia behar dela. Gero jinen dira bertze hautetsiak.\nM. B. Gure lan taldean ez da desadostasunik sortu. Martxoaren 8an, bi kontseiluak elkartzen dituen Biltzar Nagusian, adostasuna nagusitu zen. Gehiengo zabalak aitortu du arloz arlo egin den lana kalitatezkoa dela. Euskarari dagokionez, aitzinamendu nabaria dago, bai gobernantza mailan, bai eskumen politikoetan. Hautetsiek bilduma bera zuten begien aitzinean, eta ez dute gaitzespenik adierazi. Estatus berezia ukanen duen Lurralde Elkargoari buruzko gogoetarekin segitu behar dela adostu zuten hautetsiek, eta tresna horrek beharko dituen eskumenak ikertzeko adostasuna zuten. Ikusiko dugu, lanak bukaturik eta lurralde elkargoa definitzen delarik, kontsentsua atxikitzen dugun. Hori da, ororen buru, Ipar Euskal Herriko gizarteari eta hautetsiei pausatuko zaien galdera nagusia. Uste dut 2005ean plantan ezarri genuen tresna, Euskararen Erakunde Publikoa, aitzinamendua izan dela. Alta, gaur egun bere mugak erakusten ditu, adibidez, hezkuntza arloan: borondatezko atxikimendua mugarrira heldu da. Eskema horretan, EEP animatzaile bat baino ez da. Duela bost urte aitzinamendua izan zen, hezkuntza arloan euskararen eta euskarazko irakaskuntzaren garapena bermatu baitzuen, eta bederen lehen mailan hitzarmen egokiak osatu ziren. Gaur trabak atzematen dira, eta uste dut, horiek gainditzeko eta eraginkorragoak izateko, urrunago joan behar dugula, eragiketa bide berriak irekiz eta Estatuaren eskumenen ezeztatzea eta partekatzea garatuz.\nKarrikak egin du ofizialtasunaren aldarria. Hautsi da tabua? Lurralde elkargoan euskara hizkuntza koofiziala izanen dela diozue.\nP. I. Bertze lurralde elkargo batzuetan koofizializazio esperientziak egin izan dira, hala nola Ekialdeko Pirinioak departamenduan. Baina lege markoak dena baldintzatzen du, Frantziako Konstituzioko bigarren artikuluak argiki dioelako Errepublikaren hizkuntza frantsesa dela. Horren irakurketa hertsia egin du Konstituzio Batzordeak. Brissonek EEPren sabaia aipatu du arestian. Uste dugu Konstituzio Kontseiluak bertze irakurketa bat eginen balu, oraindik aitzinatzeko aukerak izanen liratekeela. Baina ez da horrela. Euskalgintzako eragileek argiki diogu egiturak eta konstituzioa aldatu behar direla gure hizkuntzari ezagutza aitortzeko.\nM. B. Frantziako presidenteak Europako Hizkuntza Gutxituen Ituna berretsiko duela ziurtatu du. Ikusiko dugu hitza betetzen duen. Baina, horretarako, konstituzioko bigarren artikulua aldatu beharko du. Koofizialtasuna aipatzen da. Kontzeptu horiek zama politiko handia dute, eta horretan aitzinatzeko funtsezkoa da adostasuna. Uste dut adostasuna dagoela aitortzeko hizkuntzak lege koadroa behar duela. Adostasun zabala eraikitzeko oinarriak daude. Euskarari dagokionez, lurralde elkargoak eragin dezake estatuaren eskumen batzuk ezeztatzea. Legeak aitortzen du esperimentaziorako eskubidea eta, ondorioz, eskumenak zehaztu behar dira. Ezeztatzearen ildotik, aitzinamenduak egin daitezke eta eginkizunak finkatu, bereziki bizi publikoan.\nZein dira eskumenak ezeztatzearen ondorioak?\nM. B. Euskara eta euskarazko irakaskuntza garatzeko politikan, animatzailea da EEP. Ez du erabakitzeko eskumenik. Eskumen hori Frantziako Hezkuntzarena da. Tentsio uneak egon dira, baina 2005etik hona, nagusiki, EEPren ildoak onetsi ditu. Lurralde elkargoa sortuz eta eskumenen ezeztatzea plantan ezarriz, Frantziako Hezkuntzarekin osatu hitzarmen baten bidez, EEPk edo lurralde elkargoak erabakiko luke nola baliatu irakasle postuak. Lurralde elkargoa sortzen bada, departamendua desagertuko da. Beraz, estatuaren antolaketa ere egokitu eta Euskal Herriko Akademia Ikuskaritza sortu beharko da. EEP sortu zenetik, borondatezko atxikimendua izan da irizpide nagusia. Gurasoen eskaera bilatu, antolatu eta aztertu behar da urrats bat egin aitzin. Eskaeraren logikan gaude, ez eskaintzaren bidean. Alta, Baionako Cassin lizeoan txinera ikasteko eskaintza egin zelarik, ez zen ikertu nolakoa zen gurasoen eskaera; eskaintza plantan ezarri zen. Euskararen kasuan ez da horrela egiten, eta horrek tentsioak sortzen ditu. Beraz, euskarazko hezkuntzaren garapena eskaintzaren logikan kokatu behar dugu. Uste dut, zinez, gurasoen atxikimendua presente egonen dela politika hori garatzen badugu.\nP. I. Seaskaren adibidea argigarria da, funtsean, eskaera ahula den tokian ikastola bat sortzea deliberatzen duelako. Esperientziak frogatu du ikastola eginez gero laster betetzen dela. Beraz, gaur eskaintzen duguna baino handiagoa da eskaera. EEPren bidez hitzartu genuen genuen hori, duela lau urte. Garaian, urrats egokia izan zen ikastolak ireki ahal izatea ustez eskaera apala zen tokietan. Historiak arrazoia eman digu eta bost urtean bost ikastola ireki ditugu horrela. Txiki gelditu dira ikastola horiek. Marketin arloan ongi dakite hori: eskaintzarik ez balego, saltegiak hutsik lirateke. Hizkuntza politikaren eragileek eta erabakitzaileek eskaintzaren logika bultzatu behar dute. Eskaintza orokortzea ahalbideratuko duten elementuak aztertu nahi ditut. Uste dut funtsezkoena elkarlana dela. Hori da elementurik garrantzitsuena. Ideiak bururaino eramaten ditugularik ikusten dugu ideiak berak aitzinatzen direla. Gizarte osoa aitzinatzen da, ez eragile edo hautetsi batzuk. Ezeztatzeari dagokionez, aitzinatu nahi den lurralde bati aitzinamendu hori egiteko aukera ematea da. Esperimentazioari buruzko legeak egon badaude, eta biziki urruti hel gaitezke horietan oinarrituz. Lege koadroa pixka bat irekitzen badugu, elkarlanean aritzeko gaitasuna kontuan hartuz, gero eta urrunago joateko aukera dugula. Seaskan euro bat jasotzen dugularik, hiru bihurtzen dira, gurasoen eta laguntzaileen lanari esker. Hori ez da Seaskaren berezitasuna, lurralde osoarena, Euskal Herri osoarena baizik. Bizitzeko gogoa dugu, eta hori da oinarria.\nEskaeratik eskaintzara pasatzeko mugak badaude: Falloux legea, murgiltze eredua garatu ezina...\nP. I. Mugak ez dira soilik euskararenak. Frantziako hizkuntza gutxitu guztiek pairatzen dituzte. Diwanekin, Calandretarekin, altsaziarrekin, kortsikarrekin, katalanekin elkarlanean sakonduz, muga horiek haustea lortuko dugu. Kortsikarrak serioski aztertzen ari dira murgiltze sistema plantan ezartzea. Murgiltze sare horretan ardatz ezberdinak ditugu: Falloux legea deuseztatzea da horietako bat, neurri bereziak plantan ezartzea da bertze bat. Adibidez, Seaska, elkarte egitura duen eskola laikoa, eskola pribatu katoliko baten gisara hartzen dute. Seaskari trataera ezberdina eman behar diote, estatuarekin kontratua duten eskola ereduetatik bereiziz. Horiek dira lan ildoak. Ezeztatzea posible ote den? Lurralde elkargorik gabe egingarria da, beraz, horrelako egitura bat sortzen bada, argi dago Ipar Euskal Herria esperimentazio gune bilaka daitekeela berehala, aipatzen ditugun ildo horiek emankorrak diren ala ez frogatzeko.\nM. B. Gizartearen presioa kontuan hartu behar da, hautetsien borondatea bezala. Bi elementuek bat egiten dute. Kolektibitate bat baldin badago, Frantziako deszentralizazioaren hirugarren atala gauzatzen bada, esperimentaziorako aukerak baliatzeko parada beharko litzateke. Kolektibitate horrek posible luke zuzenbide arruntetik ateratzea. Horrek ahalbideratuko luke status quo horretatik ateratzea eta urrunago joatea, baita agur egungo lege markoan ere. Hau ere alda daiteke udazkenean, dezentralizazioaren eraginez. Gaur egungo koadroan ere gauzak aitzinaraz ditzakegu. Gizartearen nahia oinarri, esperimentazio koadroa osa daiteke, eta eskaintzaren logika gauzatu. Horrekin batera, gainditu behar dira behin eta berriz agertzen diren trabak. Adibidez, ikastolen egoitzen arazoa. Hitzartutako koadro esperimentalarekin, egoitzen afera ere gardenagoa litzateke. Borondate politikoa baldin badago, ikastolen egoitzen arazoa gaindituko dugu.\nEEP da plantan dagoen lanabesa. Ez ote da erakunde bihurtu behar? Nolako egitura publikoa behar da?\nP. I. Garapen Kontseiluaren gogoeta lantalde ezberdinetan egin da, eta talderen batean adostasuna izan bada, euskararen alorrean izan da. Zenbat eta eskumen gehiago ukan, lurralde elkargoa zenbat eta indartsuago izan, orduan eta aukera gehiago ukanen dugu denok bilatzen dugun helburu horretan eraginkorrak izateko. Helburua euskara salbatzea da. Ez diogu guk, Unescok baizik. Biztanleen herenak baino gutxiagok ezagutzen badu, hizkuntza galbidean dago, desagertzeko arriskuan. Iparraldean heren horren azpitik gaude. Errealitate hori gainditu eta helburua lortzeko behar den tresna hautatu behar da. Hori izan da kontsentsu nagusia. Ikusten dugu Garapen Kontseiluko gogoetan gehiengoa lurralde elkargoaren alde dela, hori delarik eskumen gehien dituen egitura. Ipar Euskal Herriko Akademia Ikuskaritza, edo Errektoretza, sortzea suposatzen du. Lurralde elkargoa bagenu, erakunde horrek hartuko lituzke hizkuntza politikaren ardurak. Orduan bai, posible izango zen atxikitzea EEPren erakunde izaera eta izena. Orduan lurralde elkargoaren erabakiak plantan ezarriko lituzkeelako. Zoritxarrez, gaur egun bulego bat da EEP. eta ezin ditu erabaki hizkuntza politikaren beharrak eta baliabideak. Brissonek aipatzen zituen mugak begien bistan gelditzen dira kasu horretan. Hori gainditzeko, funtsezkoa da lurralde elkargoa sortzea.\nM. B. Lurralde elkargo bat sortzen bada, eta erran behar dut pertsona mailan horren alde militatzen dudala, garrantzi handia eman beharko zaio adostasunari. Udazkenean bukatuko dira lanak eta erabakiak hartu beharko dira. Lurralde elkargo bat sortzen bada, hizkuntza politikarako eskumenak ukanen ditu. Lurralde elkargo hori egitura demokratikoa izanen da, herritarrek hautatuko dituzte ordezkariak, eskumenak finkatuko dira, aurrekontuak osatuko dira. Sinple errateko: hautetsiak, eskumenak eta baliabideak. Aginte egitura bakarra beharko da. Beraz, sortzen bada, berak erabaki beharko du nola gauzatu hizkuntza politika. EEPren egitura integratuz, edo zerbitzua sortuz erakundean berean. Eskumen eremua argiturik, hautetsiek deliberatu beharko dute nola erabili baliabideak, edozein egitura demokratikotan egiten den bezala.\nLege adituen iritzia eskatu duzue. Konstituzio aldaketa beharrezkoa dela diote. Egingarria da?\nP. I. Joan den otsailean, Ipar Euskal Herrira jin zelarik, Guy Carcassonek erran zuen ezin dela beste gisa batera egin. Gaur egun bi murru erraldoi ditugu aitzinean. Lehena, departamendu egitura bera. Sobera handia den egitura politiko batean urturik dago Ipar Euskal Herria, eta Biarnori lotua, nahiz eta hango eta hemengo errealitateak arras ezberdinak izan. Definizioz, departamenduaren erdiarentzako baino ez da hizkuntza politika. Bertze erdiak bertze hizkuntza politika bat beharko luke. Hurrengo etapa, logikoki, departamenduaren zatiketa da. Ezin dira begiak itxi. Bereizketa horri buruz abiatu beharra dago. Gisa berean, Frantziako Konstituzioa aldatu beharko da. Lehenik, Europako Hizkuntza Gutxituen Ituna berretsi ahal izateko. Baina orduan izenpetu ziren artikuluekin hizkuntza politika ez da deusetan aitzinatuko Euskal Herrian. Lurralde elkargoaren barruan zehaztuko litzatekeen hizkuntza politikan aitzinamenduak egiteko, funtsezkoa da urrunago joatea.\nM. B. Lurralde elkargoa egiteko ez dago konstituzioa aldatu beharrik. Hala ere, nabarmendu behar dugu koadro honetan sekula ez dela gauzatu esperimentazio xederik, konstituzioko 72, 73, 74 eta 75. artikuluek baimentzen duten arren. Itsasoz haraindian saiatzen ari dira, Altsazian bezala. Baina oraindik xedeak baino ez dira. Euskal Herriak lege bat behar du, gaur egungo konstituzioan. Hori lortzeko gehiengo politikorik ba ote dagoen, ez dakit. Hautagaiek hainbat engaiamendu hartu zituzten kanpainan eta orain haien proposamenak eraman beharko dituzte parlamentura. Hizkuntza politikari dagokionez, traba nagusia konstituzioko 2. artikulua da. Traba hori kentzen ez bada, ez da hizkuntza politika eraginkorragorik eginen. Ezinezkoa da. Ipar Euskal Herriko hautetsiei dagokie, altsaziar, kortsikar eta abarrekin batera, indarrak biltzea traba hori kentzeko. Ez da ezinezkoa. Azken konstituzio aldaketa egin zelarik, blokeoa egon zen, baina baita eztabaida sakona ere. Ez dut uste ezinezko helburua denik konstituzioko 2. artikulu hori ezabatzea edo aldatzea. Nire jarduera politikoan helburu lorgarrien alde borrokatzen naiz, eta lor daitekeela uste dut. Landu dira formulazio juridikoak. Prest daude. Eta ez dute frantsesa arriskuan ezartzen. Ez dute ukatzen frantsesa denik Frantziako hizkuntza. Errepublika bizi izan da luzaz 2. artikulurik gabe. Ingelesaren eraginarengandik babesteko sartu zen aipamen hori, baina administrazioak artikulu horren erabilpen okerra egin du, hastapeneko xedea traizionatuz nolabait. Gaur egun Frantziako hizkuntzen aurka baliatzen dute. Frantsesaren aldeko borroka aniztasunaren aldeko borroka izan behar da. Frantsesa gibelera ari da mundu zabalean eta frantsesek hobe ulertu behar dute aniztasunaren aldeko borroka hori.\nP. I. Aipagarria da nolako harremanak ditugun Quebecen frantsesaren biziraupenaren alde lanean ari diren jende eta egiturekin. Euskararen gogoa izateak ez du erran nahi frantsesaren gogorik ez dagoenik. Euskalduna beti izan da eleanitza, bere izaera atxikiz. Hori da gure lurraldearen indarra. Xede horrekin aitzinatuko gara, elkarlanean.\nM. B. Zailtasun handiak izanen dira finkatu ditugun helburu horiek lortzeko bidean. Traba nagusiak izanen dira ezagutza eza eta ezaxolakeria. Ez etsaigoa. Traba horiek politikoengan eta gizartean atzemanen ditugu. Politikoei dagokienez, ikusten badute lurralde bat heldu dela xede batekin eta adostasunean, lurralde bateko hautetsiak, diputatuak, senatariak, ezkerreko zein eskuinekoak, ados badira, zergatik ez utzi egitera? Aldiz, badaude estatuaren egiturak eta funtzionariak, alternantzia politiko ororen gainetik segitzen dutenak: Estatu Kontseilua, Konstituzio Kontseilua… Historia luzea dute, eta egitura garrantzitsuak diren arren haien barruan atxikitzen dute zentralismoaren kultura, jarrera jakobinistenak. Egitura indartsuak dira eta bertako kideak, nolabait, tenpluko zaindariak balira bezala sentitzen dira. Borroka handiak egonen dira mahai gainean utzi dugun xede hori egin ahal izateko.\nP. I. Ikusi dugu nola desitxuratu den 2. artikuluaren zentzua. Artikulua idatzi zuen Lamasourek, eta berka aitortzen du bere nahia ez zela lurralde hizkuntzen aurka jotzea. Ongi finkatu behar ditugu xedeak, tunelaren bertze aldean argia dagoela ikusteko, eta elkarrekin horri buruz joateko.\nEuskararen erabilpena neurtu dute karrikan. Ipar Euskal Herrian %6,2 mintzatu ziren euskaraz iaz. Zuen gogoeta indartzen du datu horrek?\nP. I. Begien bistakoa da. Inkesta soziolinguistikoek argi erakusten dute neurrien beharra. Gure proposamena indartzen dute, geroan beharko ditugun baliabide eta tresnak definitzerakoan. Aurki helduko zaizkigu inkesta soziolinguistikoaren emaitzak ere, atalez atal. Argi dago erabilpenaren emaitza argigarria dela. Pentsa daiteke euskararen erabilpena karrikan apala bano apalagoa dela, gibelka ari dela. Emaitza horiek hirietan ematen dira, euskararen presentzia abantzu ezdeusa den gunean, nagusiki Baiona-Angelu-Miarritzen. Baina jendearen adinari ere so egin beharko genioke. Beheko zola izan daiteke %6,2, adinen piramidea aldatzen ari delako. Gero eta gehiago dira euskara dakiten gazteak. Lorpen hori Seaskarena da nolabait. Ez Seaskarena elkarte gisa, murgiltze ereduarena baizik. Eskola elebidunek hiztun osoak egin dituzte, inguruan edo familian euskararen transmisioa bermatu delarik. Seaskan hiztun osoak egiten ditugu, baita familian edo inguruan euskararen transmisioa etenik dagoelarik ere. Eskolan ikastetik karrikan erabiltzera, ordea, urrats handia dago. Egiteko dugun lan erraldoia erakusten du. Militante gisa, argi dago biziki zaila dela euskararen normalizazioa lortzea erabilera %6,2 delarik. Alta, espero dut zola hunkitu dugula eta gorutz joanen garela. Lan izugarria dugu aitzinean. Estatus berezia ukanen duen lurralde elkargoa da bide bakarra gobernantza mailari dagokionez. Hala ere, ez da tresna bakarra izanen\nM. B. Espero dut Paxkalen borondate militante hori errealitate bihurtzea ondoko hogei edo 30 urteetan. Baikortasuna partekatzeko prest nago, baina arrisku handi bat badago. Duela 40 urte euskara presente zen gizartean, eta arrotz zen eskolan. Gaur euskara presente da eskoletan, baina ez bizi publikoan. EEPko bilkura batean, Zuberoko hautetsi batek erraten zuen gero eta gehiago direla euskara eskolan ikasten duten haurrak, baina gero eta gutxiago erabiltzen dela karrikan, harremanetan... Hori da arriskua. Ondoko belaunaldiek lepora diezagukete euskarak ez duela baliorik ez bada bizi sozialean baliatzen. Gure belaunaldiari dagokio sistema garatu eta euskarari tokia egitea bizi publikoan. Helburu handia da, eta konplexua. Lurralde elkargoak erraztuko luke bide hori, borondate argiagoa erantsiko liokeelako hizkuntza politikari, eredu izanen litzatekeelako. Erabilpenaren galdera gizarte osoari pausatzen zaio, baita euskaldunei ere. Euskararen erabilpena sistematikoa bihurtu behar da ekimen bat egiten den orotan, bizi sozialean, kulturan, ekonomian... Euskararen erabilpena indartzeko, borondatea sustatu behar da etengabe. Biziberritu behar da, indartu. EEPko langile kopurua eta euskara teknikari guztiak ere ez dira aski hori garatzeko. Baliabideen galdera pausatzen da. Sukalde lan handia behar da, pertsuasioa baliatu behar da eta jarraipen hurbila egin behar zaio. Euskarak legezko estatus bat, koofizialtasuna behar du. Erraztuko lituzke gauzak. Urrats garrantzitsua litzateke, baina ez aski, gizartearen atxikimendua funtsezkoa delako. Menturaz, gaur eskoletan dagoen belaunaldiak ukanen du borondate hori. Bestela, gatazka arriskuak sor daitezke. Bakean bizi den demokraziaren aldekoa naiz, eta horren alde militatzen dut.\nP. I. Balizko asaldatze hori txikiagoa izanen da euskal hiztun osoak baldin badira. Herritar anitz dira euskara ikasi nahi dutenak. Ez jakiteak edo ezin ikasi izanak ere etsipena eta asaldatzea eragin dezakete. Horregatik nago baikor. Nire familian ikusi dut: ene emaztea ez zen euskal hiztuna, baina haurrak bai. Gizartean, bizi publikoan, euskara baliatu ahal izango duten hiztun osoak dira.\nM.B. Eragin behar da indartsu, hautetsiek, kultur arduradunek, kirol taldeek, enpresa buruek eta ekonomia eragileek euskararen erabilpena berma eta susta dezaten. Gaur egun ere, nahiz eta lege koadrorik ez ukan, anitzez gehiago egin daiteke. Auzapezek ez dute eragozpenik egiten dutena baino anitzez gehiago egiteko euskararen alde. Eguneroko bizian ahantzi egiten da usu. Beraz, behin eta berriz errepikatu behar da ideia hori, guztiei gogorarazi anitzez gehiago egin daitekeela, baita herriko etxeetatik ere.\nAitor Renteria (Baiona)\nSeaskaren hitzarmenaz, gai monografikoa Parisen\nSeaskaren barnetegiak Euskal Herritik at joan beharko du\nEEPk emango duen diru laguntza: 1,6 milioi euro


Ingurumen Hezkuntzako albistegia – azaroak 21 – Vera Cruz « Atariaren bloga\nIngurumen Hezkuntzako albistegia – azaroak 21 – Vera Cruz\nKategoriak: Educación ambiental,Educación ambiental,Ingurumen hezkuntza @eu — Etiketak: Ataria, Ekintzak, eskola-jarduerak, ingurumen hezkuntza, parque de Salburua, Salburua, Salburuko parkea, Vitoria-Gasteiz, Vitoria-Gasteizko Udala — CEA — 21 azaroa 2017 18:16\nHaur hezkuntzako ziklo berria hasi dugu gaur.\nAzaroan, abenduan eta urtarrilean zehar ikastetxe ezberdinetik bisitatuko gaituzte, bertako ikasleriari naturari buruzko lehenengo kontzeptak irakasteko.\nGaur, Vera Cruz ikastetxeak izan dugu Atarian. Haurrek disfrutatu dute Pospoloren istorioa ezagutzen. Pospolo, lertxun hauskara bat da,.Salburuko zuhaitz baten gaineko kabi batean jaio zen eta arrainak harrapatzen ditu bere moko eta zango luzeekin.\nBueltatu Pospolo berriz bisitatzera!


Irailaren 10ean hasiko da ikasturte berria herriko ikastetxeetan — Berbia\nIrailaren 10ean hasiko da ikasturte berria herriko ikastetxeetan\nIkastolan, Konfiantzaren pedagogia LH3. mailara hedatuko da eta Larraña ikastetxean galdara aldatu eta solairu bateko komunak berritzeko lanak egingo dira\nIkasturte hasiera bateratua izango dute aurten herriko ikasleek. Astelehena Arantzazuko ama eguna izaki, eta herri mailako jaieguna, asteartean, irailaren 10ean hasiko da 2019-2020 ikasturtea Oñatin. Gaztetxoenek eskola hasiko dute zuzenean eta Bigarren Hezkuntzakoek aurkezpena izango dute eta asteazkenean hasiko dituzte eskolak.\nUrgain-Errekalden gurasoei zuzendutako aurkezpen asanblada egingo da bihar bertan, irakasleak aurkeztu eta kurtso berriak ekarriko dituen nobedadeak azaltzeko. Batzarra 18:00tan hasiko da. Elkar Hezi ikastetxean ere, kurtsoko proiektu nagusien aurkezpena egingo da hilaren 12an antolatu den bilera orokorrean. Eskolako areto nagusian izango da, 18:00tan hasita. Txantxiku ikastolan berriz, Haur Hezkuntzan hasitako Konfiantzaren pedagogia Lehen Hezkuntzara hedatzen ari dira. Ikasturte honetan LH3. mailara zabalduko da. Eta Zuazola institutuan ere Chromebook-aren erabilera DBHko lehen hiru mailatara hedatuko da.\nZuazola institutuko ikasleek, asteartean 12:00 izango dute aurkezpena; Larraña institutuan ere, 11:00tan lehen mailako ikasleek eta 12:00tan bigarren mailakoek. Txantxiku ikastolako DBH eta Batxilergoko ikasleek 11:00tan izango dute aurkezpena, eta goiztiarrenak, Elkar Hezikoak izango dira, DBH1, 2, eta 3. mailakoek 10:00etan eta DBH4 eta batxilergokoek 10:30tan izango baitute aurkezpena. Guztiak, eskolan, hurrengo egunean, irailaren 11n hasiko dira, esan bezala.\nEskolak hasterako galdara aldatzeko lanak aurreratuta izango dituzte Larraña institutuan, baina ikasturte honetan, oso zaharkituta dauden sarrerako solairuko komunak ere berrituko dira Lanbide Heziketa institutuan.\nOñatiko eskola agenda berria izango dute bestalde, 6-18 urte arteko ikasleek. Iazko eredua jarraituz, Lehen Hezkuntzako 5. mailan zeuden ikasleek osatu zituzten agenda berrian argitaratu diren bertso eta marrazkiak. Ahozkotasuna eta bertsolaritza eskola ordutan egin zuten lana eta mugikortasuna eta osasuna gaia landu zuten Mirari Sagarzazuren gidaritzapean. Liburuxka ikasleek erabili ohi dute, nagusiki, baina irakasle eta gurasoek ere badute bere atala, oharrak elkarri jakinarazteko. Eskola agendaren 1.400 ale argitaratu dira. Aurrekontua berriz, 7.000 euro pasatxo izan da.


Nola jarri Xiaomi Mi Band 3 gaztelaniaz | Androidea\nFrancisco Ruiz | | Beste gailu batzuk, Android tranparik, Tutoretzak, Xiaomi\nEz da produktuik aurkitu. Ergela izan zara txinatar hizkuntzan bakarrik dagoela ikusita, ofizialki behintzat eta nazioarteko firmwarea aurtengo irailean bertan kaleratu arte, ez kezkatu hemen Androidsis-en oso modu sinplean Xiaomi Mi Band 3 gaztelaniaz jartzen irakatsiko dizuegu.\nMezu berean txertatuta uzten zaituzten bideoan, Xiaomi Mi Band 3 gaztelaniaz jartzeko modu sinplea erakutsiko dizuet, ezaguna den jarduera fisikoaren eskumuturreko berri honek dituen funtzionalitate guztiak gozatu eta uler ditzagun. Txinako markak eskaintzen digu. Pausoz pauso jarraitu beharreko prozesu guztia azaltzeaz gain, lortzeko beharrezko aplikazioa aurkitu ahal izango duzu jarri Xiaomi Mi Band 3 gaztelaniaz minutu pare batean.\nMezu honen hasieran utzi dizuedan bideoan pausoz pauso jarraitu beharreko prozesua azaltzen dut, jarraian uzten dizkizudan urrats hauek jarraitzera mugatzen den prozesua:\nMi Fit aplikazio ofizialera eta aukeratik goaz Nire profila / Mi Band 3 pantailaren behealdera joaten gara, denaren behealdera eta Xiaomi Mi Band 3 lotzen dugu.\nXiaomi Mi Fit-en azken bertsioaren APK aldaketa hau deskargatzen dugu.\nFrom gure Android-en ezarpenak aukera ahalbidetzen dugu instalatu iturri ezezagunetako aplikazioak.\nAurretik deskargatutako APKa instalatzen dugu eta saioa hasten dugu gure Xiaomi kontuarekin.\nBilatzen dugu eta Xiaomi Mi Band 3 lotzen dugu.\nHau nahikoa izango da, behin Xiaomi Mi Band 3 estekatuta dagoenean Jaso firmware eguneratzea eta horrek Xiaomi Mi Band 3 gaztelaniaz jarriko du. Hori gertatu da Xiaomik firmwarea kaleratu zuenean arazoa konpontzeko Mi Band 2-k ez du lotzen, beraz, denbora kontua da gaztelaniaz jartzeko eguneraketa izan aurretik.\nMi Band 3rako firmware berria gaztelaniaz deskargatu eta instalatzeko prozesuak irauten duen bitartean, hori esan gabe doa eskumuturrekoak Mi Fit aplikazioa instalatu zenuen eta hari lotuta dagoen telefonotik gertu egon behar du.\nHau guztiz berritzeko bi minutu behar ez dituen firmwarea eguneratzeko prozesua da. Prozesua, amaieran eta magiaz Xiaomi Mi Band 3-k gaztelaniaz jarriko gaitu bezala.\nArtikuluaren bide osoa: Androidea » Tutoretzak » Nola jarri Xiaomi Mi Band 3 gaztelaniaz\nMila esker, noiz iritsiko zain nago, txineraz erabiltzea pentsatzen nuen baina ikusten dut ez dagoela kaltetuta. Saiatuko naiz egiten. Eskerrik asko zure ekarpenagatik\nEz naiz zure bideoaren urratsekin edo aplikazio ofizialarekin eguneratzen, zer egiten dut?\nJosep Valls esan zuen\nZure artikulua oso erabilgarria iruditzen zait, baina arazo bat daukat; Eskumuturra mugikorrarekin lotzen saiatzen naizenean, behin hauteman duenean, eskumuturreko zenbakia sartzeko eskatzen dit (4 digitu) eta hor gelditzen naiz zenbaki hau ez dudalako:\nEsan al didazu nola egin dezakedan?\nZure berrien zain nago.\nErantzun Josep Vallsei\nArratsalde on nire arazoa honako hau da gaur gauean nire bluetooth-a joan nintzen lo nengoela jartzen saiatu nintzen baina ez dakit zer galtzen dudan ingelesez jarri da ... irtenbide bat du\nOscar ortiz esan zuen\nGau on, zure urratsak jarraitu ditut baina estekan bidaltzen diguzun aplikazioa ireki ondoren, ez dit sartzen uzten, Facebook, Google eta nire kontua probatu ditut, baina guztietan akats bat agertzen zait. Oso atseginak izango nintzateke lagunduko bazenidate, nire taldearentzako bertsio txinatarra baitut amari erosi diodana eta ezin duelako txineraz erabili\nErantzun Oscar Ortiz\nVivo NEX-en akats batek kamera erretraktila abisatu gabe aktibatzea eragiten du\nVivo Z1i: Txinako markaren gama ertain berria


Gaur goizean kendu dute Oria ibaiko 28. ontziralekua - Orioko Udala\nGaur goizean kendu dute Oria ibaiko 28. ontziralekua\nAlbisteak Azaroak 18, 2021\nEspainiako Kosta Zuzendaritzak aginduta, Ibai-Ondo pasealeku parean zegoen 28. ontziralekua kendu dute gaur, azaroak 18, langileek. Atzo jakin zuen Udalak Kosta Zuzendaritzaren asmoa, eta azken hiletan ontziralekuen jabeekin egindako lanketa-prozesuaren ostean etorri da erabakia.\nOria ibaian, Ibai-Ondo pasealekuaren parean, 65 ontziraleku edo alune daude; beste hainbat Aitzondo inguruan eta ibaian gora jarraituta. Haien jabeek urte hasieran jaso zuten Espainiako Kosta Zuzendaritzaren gutuna, ontziralekua legeztatzeko proiektu bat aurkeztu behar zutela esanez. Horretarako, bi arrazoi nagusi eman zizkieten: ontziralekuen jabeen datuak zehaztea, eta balizko istripuen aurrean, arduradunak finkatzea.\nOntziralekuen jabe gehienak adineko pertsonak dira, eta, Kosta Zuzendaritzaren eskaerari aurre egiteko, zailtasun administratiboak eta kostu ekonomiko nabarmenak aurreikusten zituzten jabeek.\nHorren aurrean, Anuska Esnal alkateak proiektu bateratua gauzatzeko ardura hartu zuen bere gain. Alunetako baten jabe den Luis Azkuerekin batera, inbentarioa egiteko proposamena egin zieten jabe guztiei, ontziraleku bakoitza norena den eta zein egoeratan dagoen jakiteko. Eta, astebetez, udaletxeko bulegoa zabaldu zieten, Kosta Zuzendaritzari bidali beharreko eskaera administratiboa idazkariaren laguntzarekin egin zezaten.\nEsnalen hitzetan, aluneak herriaren ondare dira, eta haiek egoera onean mantentzea ezinbestekoa da: «Kirol-portutik kanpora, itsasontzi txikiak herrian bertan edukitzeko aukera ematen diete herritarrei, eta balioan jarri behar dira». Azkueren iritziz, «guztiontzako araudi bat sortzea garrantzitsua da, eta esker ona adierazi nahi diogu Udalari, lidergoa hartu duelako».\n28. ontziralekua kendu dute\nUdalak aurkeztutako txostenean proposatutakoari jarraituz, Espainiako Kosta Zuzendaritzak egoera txarrean zegoen lehen ontziralekua kendu du gaur, azaroak 18. Atzo jakinarazi zioten Udalari asmoa, eta Esnalek ontziralekuen jabeak jakinaren gainean jarri zituen. Itsasbehera aprobetxatuz, goizean goiz erretiratu dituzte piezak.\nAldez aurretik, Azkuek berak ere hiruzpalau kendu ditu jabeekin adostuta. «Ontziralekuen eskari handia dago, geroz eta gehiago direlako ontzia hemen eduki nahi duten kanpotarrak. Eta ez Orion bakarrik. Horregatik, gaian ardura dutenei erantzun bat bilatzeko eskatu nahi diegu».\nAurrera begira, Udalaren asmoa da ontziralekuen jabeen elkarte bat sortzea. «Herritarrek beldurra zuten, baina egoerari konponbidea eman behar zitzaion, eta Udalak administrazioarekin eta Kosta Zuzendaritzarekin duen harremana aprobetxatuz, gaia bideratu dugu», gaineratu du Esnalek.


gureztatu | Gureztatu\nEgilea: gureztatu // Berriak // 6 azaroa, 2014 // Erantzuna\nHilabete honetan, ostiral arratsaldez ospatuko da ElkarTruke Azoka, eta MUSIKA eta LITERATURA izango dira protagonista. Hasi hautsa kentzen erabiltzen ez dituzun liburu, cd, kasete, dvd edo biniloei, rolex replica eta zatoz trukatzera! Nola ez, bestelako…\nEgilea: gureztatu // Berriak // 15 urria, 2014 // Erantzuna\nHilabete honetako ElkarTruke Azoka larunbat honetan ospatuko dugu, otsailaren 15ean, beti bezala goizeko 10:00etatik aurrera. Arropak, liburuak, jostailuak eta bestelakoak trukatzeko aukera izango duzu bertan. Hileroko tarte bereziari dagokionez, oraingoan laister ospatuko diren KARNABALAK 2014…\nEgilea: gureztatu // Berriak // 11 otsaila, 2014 // Erantzuna\nLarunbat honetarako, egitarau zabala prestatu dugu Arrasaten Emaus fundazioa, Arrasateko Udala eta GUreztatu ekimenaren elkarlanetik. Herritarrei GANORAZKO KEINUAK egiteko aukera eskainiz. Ganorazko etorkizun bati begira ari gara lanean aipatu eragileok, eta Arrasateko Azoka Biziberritzeko GUreztatu…\nEgilea: gureztatu // Berriak // 12 abendua, 2013 // Erantzuna\nBeste behin ere Azoka Plazan pasa den larunatean burutu zen ElkarTruke azoka, arrakastatsua izan zen. Ohiko azokaz gain arropa birziklatzeko tailerrak parte hartzaile ugari eduki zituen, bertan poltsak eta mota ezberdinetako zorroak egiten ibili zirelarik.…\nEgilea: gureztatu // Berriak // 18 azaroa, 2013 // Erantzuna\nBihar larunbata , ElkarTruke Azoka ospatuko dugu Azoka Plazan. Oraingoan, ohiko truke azokaz gain (arropa, liburuak eta bestelakoak), azken hilabete hauetan trukatu ez diren arropak birziklatu eta beste erabilera bat emateko tailerra egingo dugu, goizeko…\nEgilea: gureztatu // Berriak // 15 azaroa, 2013 // Erantzuna


NAT edo (Network Address Translation, euskaraz: Sare-Helbideen Itzulpena edo Sareko Helbideen Itzulpena) ekipo ezberdinak internetera ateratzen direnean lerro beraren bitartez eta IP publiko bera erabilita, routerrek erabiltzen duten kontrol mekanismoa da. Arazoa agertu daiteke biek portu bera erabiltzen dutenean. Egia da 65536 portu daudela TCP-rentzat eta beste horrenbeste UDP-rentzat, baina halere gerta liteke. Hau ematen denerako, era lehenetsian NAT helbide bat finkatzen da router-ean. Dena den, NAT taulak dinamikoak dira eta etengabe ari dira eguneratzen.\nNAT edo (Network Address Translation, euskaraz: Sare-Helbideen Itzulpena edo Sareko Helbideen Itzulpena) ekipo ezberdinak internetera ateratzen direnean lerro beraren bitartez eta IP publiko bera erabilita, routerrek erabiltzen duten kontrol mekanismoa da. NATek TCP eta UDP portuez baliatzen da, eta erlazionatzen ditu ekipoen IPak erabiltzen diren portuekin. Honetarako taula bat erabiltzen da.Demagun kanpoko ekipo bik konexio ezberdin bi dituztela barneko ekipo birekin. Kanpoko ekipoen IPak 61.56.209.1 eta 82.24.5.102 dira eta uste dute komunikatzen ari direla beste ekipo batekin 87.123.46.61 helbidea duena. Datuak bidaltzeko orduan biek bidaltzen dituzte ustez ekipo berera. Datu paketa hauek router-era heltzen direnean, router-rak bere NAT taula begiratzen du pakete bakoitzak enkapsulatuta duen TCP/UDP portua ze IP pribatuarentzako den. Hurrengo irudiko adibidean, portua 6200 denean, datuak 192.168.10.1 ekipora bidaliko dira eta 80 portua denean 192.168.10.2 ekipora. Arazoa agertu daiteke biek portu bera erabiltzen dutenean. Egia da 65536 portu daudela TCP-rentzat eta beste horrenbeste UDP-rentzat, baina halere gerta liteke. Hau ematen denerako, era lehenetsian NAT helbide bat finkatzen da router-ean. Dena den, NAT taulak dinamikoak dira eta etengabe ari dira eguneratzen. (eu)\nNAT edo (Network Address Translation, euskaraz: Sare-Helbideen Itzulpena edo Sareko Helbideen Itzulpena) ekipo ezberdinak internetera ateratzen direnean lerro beraren bitartez eta IP publiko bera erabilita, routerrek erabiltzen duten kontrol mekanismoa da. Arazoa agertu daiteke biek portu bera erabiltzen dutenean. Egia da 65536 portu daudela TCP-rentzat eta beste horrenbeste UDP-rentzat, baina halere gerta liteke. Hau ematen denerako, era lehenetsian NAT helbide bat finkatzen da router-ean. Dena den, NAT taulak dinamikoak dira eta etengabe ari dira eguneratzen. (eu)


Soluzio teknologikorik berritzaileenak ikusgai #OTDCHALLENGE2022n - Euskaltel Blog\nHitzaldi-programa zabala, showroom teknologikoa, networkingeko eremua, elkarrizketa eta parte-hartzea sustatzeko gune irekiak eta erakustaldi eta erakusketa teknologikoak. Jarduera horiek guztiek bat egin dute #OTDCHALLENGEn, Nafarroako erakusleiho teknologiko eta digital handian, zeinaren hirugarren edizioa amaitu berri baita.\nEuskaltelek aktiboki hartu du parte apirilaren 6an eta 7an Navarra Arenan egin den Nafarroako ETE-etako eta industria-enpresa handietako profesionalentzako eta zuzendarientzako topaketan. Gaur egun garatzen ari diren soluzio teknologiko eta berritzaileak ikusgai jartzeko gunea da.\n#OTDChallenge2022n, merkatuan dauden azken teknologiei, horien aplikazioari eta enpresei ekar diezazkieketen onurei buruzko 40 kasu arrakastatsu azaldu dira.\nSoluzio askotarikoak eraginkortasuna eta kalitatea hobetzeko, prozesuak automatizatzeko, mantentze-lanak kudeatzeko, energia-eraginkortasunerako, prozesu administratiboak digitalizatzeko, 4.0 industriarako teknologiak gaitzeko, tresna egokiak datuak bistaratzeko eta produktibitatea hobetzeko, zerbitzu digitalen plataformak eta produktu eta zerbitzu adimendun berriak.\nGai ugari jorratu dituzte enpresa eta erakunde askotarikoek, hala nola Elektra, Volkswagen Navarra, Eutik, Xymbot, Kaytek, Inycom, IED Electronics Solutions eta Nafarroako Industria Fundazioa.\nEta guk, Euskaltelek, enpresen produktibitatea eta eraginkortasuna hobetzeko behar diren konponbide teknologikoak aurkeztu ditugu.\nGure lehen hitzaldian, hilaren 6an, asteazkenarekin, David del Campo Euskalteleko ETE-en zuzendariak eta 5G Euskadi proiektuaren kudeatzaileak azaldu zuen nolako aukerak ematen dizkion 5G teknologiak industria-mota orori akatsak eta kostuak minimizatzeko eta mantentze-lanak urrutitik egiteko.\nHitzaldian parte hartu zuen, baita ere, Jorge Vázquezek, Gestamp-eko Enpresa Birtuala Saileko proiektu-zuzendariak. Gestamp-ek urte asko daramatza 4.0 industria-proiektuetan lanean, eta haren fabrikak gero eta digitalizatuagoak daude. Orain, 5G Euskadi proiektuaren barruan, urrats bat aurrera egin du, eta 5G konexioko fabrika adimendun batean lan egiten du: ‘Smart Factory’; ekoizpen-prozesuak monitorizatu eta kontrolatzea du helburu, hala erabaki industrialen arriskuak aurreikusteko eta aldez aurretik ebaluatu ahal izateko.\nGure bigarren hitzaldia —hilaren 7an, osteguna— datuei buruzkoa izan zen. ‘DATUekin EROaren moduan’ izenburua zuen hitzaldian, Datu(a)-ko bazkide eta estrategia-zuzendari Alberto Rezolak eta Euskalteleko Enrique Amor B2B Sales Manager-ak nabarmendu zuten datuek balioa dutela erabakiak hartzen laguntzen duen informazio bihurtzen direnean.\nDatuek berez balioa badute ere, beharrezkoa da mekanismoak eta prozedurak izatea haietatik balioa ateratzeko, eta horrek teknologiaren beharra dakar, gero eta handiagoa, eta hori arazo izan daiteke enpresa askorentzat. Helburua da teknologia aliatu gisa ikustea, eta ez sarrera-hesi gisa.\nBi hitzaldi tekniko horiez gain, Enrique Mendezek, Euskaltel Taldeko Enpresetarako Aliantzak, IoT eta Eraldaketa Digitala saileko arduradunak, beste hitzaldi bat eman zuen, eta hitzaldi hartan adierazi zuen gure helburua dela Nafarroako enpresek une oro merkatuko zerbitzu eta teknologia onenak eskura izatea, etengabeko bilakaera teknologikoari esker.\nIzan ere, #OTDChallenge, beste ezeren gainetik, topagune bat da, zeinean enpresek networking-lana egin baitezakete, eta bezero eta hornitzaile izan daitezkeenen aurrean ezagutzera eman.\nHorretarako,gure standean, S2 Grupo, Datu(a), EMBEBLUE, Valortic eta Aruba enpresek, besteak beste, industria-sektoreko esperientzia teknologiko berritzaileei buruz zer ikuspegi eta zer esperientzia duten azaldu dute.\nEuskaltelek uste du #OTDCHALLENGE2022 bezalako topaketak ezinbestekoak direla ezagutzak partekatuz eta esperientziak trukatuz zuen erakundeen eraldaketa digitala sendotzeko. Gainera, agertoki egokia dira enpresen eta gazte talentudunen arteko dinamikak eta merkataritza-jarduerarako topagune emankorrak ezartzeko.


2018ko Udal aurrekontuen igoera onartu du Udalbatzak aldeko 6 eta kontrako 5 botorekin | danbolin\n2018ko Udal aurrekontuen igoera onartu zuen atzo Udalbatzak, EAJren aldeko 6 eta EH Bilduren kontrako 5 boterekin. Guztira 1.201.285,45 eurotako igoera izango da. 5.525.746,87 eurokoa zen aurrekontua eta zifra honi atzo onartutako igoera gehituz gero, 6.727.032,32 eurotan geldituko da.\nMikel Arregi EH Bilduko zinegotziak bere garaian kiroldegiko obraren kudeaketa ekonomikoarekin eta 2018ko Udal aurrekontuekin ados ez zeudela azaldu zuen, eta beraz, ez zutela atzo Udalbatzan proposatutako igoera onartzen.\nPrevious Article Bidegorriaren inguruan erantzunik ez jasotzea salatu dute Arroarrek\nNext Article Handia egitera goaz!


Irekia Eusko Jaurlaritza - Gobierno Vasco :: Suediako Goi-mailako Lanbide Heziketako arduradunek euskal Lanbide Heziketa bisitatu dute\nSuediako Goi-mailako Lanbide Heziketako…\n\nSuediako Goi-mailako Lanbide Heziketako arduradunek euskal Lanbide Heziketa bisitatu dute Iturria: Irekia\n\nEuskadiko Lanbide Heziketako ikastetxeetan etengabeko hobekuntza eta kalitatea bermatzeko sistemak nola ari diren aplikatzen ezagutu nahi dute suediarrek, bisita honekin\nEuskadin dira egunotan, bisitan, Swedish National Agency for Higher Vocational Education agentzia suediarreko arduradunak. Suediako Goi-mailako Lanbide Heziketaren eskaintza gainbegiratzeaz arduratzen den gobernu-erakunde honen asmo nagusia honako hau da: Lanbide Heziketako ikastetxeen etengabeko hobekuntza kudeatzeko eta eskaintzen dituzten zerbitzuen kalitatea bermatzeko ereduak eta sistemak -Euskadiko Lanbide Heziketak berak diseinaturikoak- ezagutzea, eta bereziki sistema horiek ikastetxeetan nola aplikatzen diren.\nLanbide Heziketako Sailburuordetzan Etengabeko Hobekuntzarako Arloan diharduten arduradunen eskutik –Tknikan atzo buruturiko zenbait lan bileraren bidez- ezagutu ahal izan dute nola diseinatu dituen Euskadiko Lanbide Heziketak aipaturiko kudeaketa eta kalitate sistema horiek, eta nola ondoren orientabideak eman zaizkien ikastetxeei, horiek aplikatzeko.\nGaur goizean berriz, eta kasu praktiko bat bertatik bertara ezagutzeko helburuz, Suediako Goi-mailako Lanbide Heziketaren arduradunek Usurbilgo Lanbide Heziketako Ikastetxe Integratuan izan dira. Bisita honetan, kudeaketa eta kalitate sistema hauek nola aplikatzen diren ikastetxe bateko egunerokoan azaldu diete bertako arduradunek.\nBisitak eta lan bilerak amaitu ondoren, Suediako ordezkaritzak interes handia erakutsi du ezagutu dituen esperientzia praktikoen inguruan, eta lankidetzarako eremuak definitzen hasteko ere prest azaldu dira suediarrak. Euskadiko Lanbide Heziketak diseinaturiko kudeaketa eta kalitate sistemak euren ikastetxeetan aplikatzeko aukera ere aztertzen ari dira, betiere Suediako Goi-mailako Lanbide Heziketaren ezaugarri eta beharretara egin beharreko egokitzapenekin.\nSuediako Swedish National Agency for Higher Vocational Education agentziarekiko elkartruke hau, Tknikan (Lanbide Heziketari Aplikatuetako Ikerketa eta Berrikuntzako Zentroan) Etengabeko Hobekuntzaren arloan ari diren ordezkariek Suediara eginiko bisitaren emaitza da. Orduko lehen harreman hartan, Suediak erakutsi zuen dagoeneko interesa Euskadiko Lanbide Heziketan etengabeko hobekuntza eta kalitate kontuak nola jorratzen diren ezagutzeko, betiere alderik praktikoenetik.


Belarrak saltokia Santa Anako kokagune berrian - Soraluze - Plaentxia.eus\nBelarrak saltokia Santa Anako kokagune berrian\nPlaentxia.eus 2019-07-05 08:50\nBelarrak saltokiko langileak lokal berrian, atzo, eguena.\nBelarrak dendak saltoki berria estreinatu zuen atzo, eguena. Eguaztenean lekualdatu ziren Santa Ana kaleko 22. zenbakira, lehenagoko Arkuperen lokalera. Atzo, bezero askok bisitatu zuten kokagune berria.\nIzan ere, Udalak espedientea abiarazi du Belarrak saltokiak erabiltzen duen etxea hondamen-egoeran deklaratzeko.\nHorrek esan nahi du etorkizunean jabeek eraikin osoa botako dutela, baldin eta ez badute berau osorik Udalaren esku lagatzen, Udalak berak bota dezan, Atxuri 21. zenbakiko etxearekin egin zuten moduan.\nGaur gaurkoz, bi jabe ditu eraikin horrek: teilatupeko solairua eta azpikoa Soraluzeko Udalak berak erosi zizkion jabeari, 2011-2015 legealdian. Eta etxearen osterantzeko espazioak, hau da, belar-dendak okupatzen duen solairua, eta azpiko sotoak, jabetza pribatukoak dira.\nIker Aldazabal alkateak esplikatu duenez, 50 urtetik gorako etxeak derrigortuta daude EIT-a egitera (Eraikinen Ikuskaritza Teknikoa). Bada, arkitekto independente batek egindako txostenaren arabera, Santa Ana kaleko 2. zenbakiko eraikina egoera larrian dago. Gainera, alkateak gogora ekarri du Soraluzeko Egitamu Orokorraren arabera, etxe hori ordenantzaz kanpo dagoela.\nBelarrak Santa Ana 22ra\nOndorioz, zubiko eraikina laga (biltegi modura erabiliko dute) eta Belarrak denda Santa Ana kaleko 22. zenbakira lekualdatu dute, "pena handiz" dendaren ugazabek azpimarratu dutenez.\nHori bai, aurrerantzean auzoko izango dituztenak, berriz, oso pozik daude aldaketarekin: «Noski baietz, orain sikiera bada norbait ondoan!» dio Fanny Mertzeriako ugazabak.


San Migel eliza Ereñoko Elizalde auzoan dago.\nItxura trinkoa eta monumentaleko eraikin eder hau inguruan nabarmendu egiten da, eta ez bakarrik bere kokapenagatik, bere ezohiko monumentaltasunagatik ere baizik. Kanpotik zein barnetik duen artapen-egoera ona gaineratu behar zaio. Izan ere, 1986an eraberritu egin zen. Elizate hau beti baliabide urriak izan dituela kontuan hartuta lanaren handitasuna gehiegizkoa dela pentsa liteke, baina egoera ekonomiko onean eraiki zen zalantzarik gabe. Mende batzuk beranduago, hamazortzigarrenean, egoera ekonomiko oneko momentuan ere, handitu egin zen.\nGoragune batean kokatuta egoteak itxura berezia ematen dio, baina denboran zehar hainbat arazo sortu dizkio, haizeen eta eurien eraginez sarritan eraikina erori egin baita, eta 1815eko azaroan izandako tximista baten eraginez, hain zuzen ere, eliza hau berreraiki behar izan da. Aurreko mendeetan, ezaugarri hori nabarmenagoa zen, paraje ezezagun despopulatuan kokatuta zegoenez, gaur baino askoz babes gutxiago zeukan. Zentzu honetan, Ereñoko parrokia-elizatik gertu abade-etxea eraiki behar zelako, 1716an, Juan Gizaburuaga (Murelaga) notario aurrean aitortutakoa oso argigarria da:\n“atendiendo a que la cercanía de esta iglesia está muy despoblada de casas por lo cual no se puede lograr la conveniencia de que habite cerca de ella el cura y beneficiado de esta resultando graves inconvenientes para la administración en el servicio de la iglesia”.\nParrokia honetako fabrika, kanpoaldetik, harlandu onekoa da. Eraikin honen monumentaltasunean ez du eragin txarrik. 1560an eraikitzen hasi eta XVII. mendean amaitu zen. Eraikin errenazentista hau nabe bakarreko eta dorrea hegalean duten estilo horretako tenpluen adibiderik onenetarikoa da.\nEreñoko San Migel eliza. Harlanduzko mole\nnabarmen honek ganga eusteko horma-ular\nsendoak ditu. Hiru tartetan egindako eraikina\nda; aparejua eta leihoak XVI. mendekoak\ndira eta errenazimendu landuan eginda daude.\nKanpoaldetik, oinarri errektangeluarreko bederatzi ostiko ditu, gorputz desberdinetan bananduta eta teilekin zeiharki estalita dago. Hiru gurutzeria-gangak sakristia eta arkupea baino askoz ere altuera handiagoan kokatuta daude; azken bi elementu horiek kanpai-dorrearen aurkako aldean kokatuta daude, elizaren nabe bakarra hegaletik luzatzen duten elementu bakarrak dira.\nOrohar, elizak, irekigune gutxi ditu. Ganga-itxura duen nabearen altuera handiak aurrekoa konpentsatzen du. Elementu horrek, aldare nagusian sistema erretikulatua eta, burualdean, izar-itxurakoa duenez dauden bao gutxietatik argitasun nahikoa sartzen da. Honek, XVI. mendera eramaten gaitu.\nArkupeak elizaren nabe bakarra hegaletik luzatzen du, eta sakristiarekin batera, egurrezko jesarlekuz inguratuta dago eta altura baxuan egurrezko armazoiz eta teila kurbatuz estalita dago. Elizarako sartzeko atea kareharrizko bi bataio-ontziz inguratuta dago. Ezkerrekoa, tamaina txikikoa da eta arkupearen zoruaren gainean atseden hartzen duen zutabetxoan oinarrituta dago; zirkuluerdi-itxurako ontzia du eta fruta-atal formakoekin apainduta dago. Eskumakoa, neurri handiagokoa da. Mutur bietan idunekoekin errematatutako harroin karratuan oinarrituta dago eta erradioz abaleko ontzi zirkularra du. Arkupean, baita hormako harri batean ere, heriotzaren ikurra den gurutzea buru-hezur gainean eta tibiak aspa-eran jarrita ikus daitezke. Horrek hezurtegia erakusten du.; izan ere, duela gutxira arte, hilobiak mugitutakoan agertutako hezurrak hor pilatzen ziren. Era berean, burdinazko kako berezi bat ere ikus daiteke. Etxolaren erdian dago eta seguruenez, aitzinean, tenpluaren sarrera edota bertan egiten ziren bilerak argiztatzeko kriseilua bertan jarriko zen.\nElizaren barnera erdi puntuko arkuak inguratutako egurrezko ate handitik sartzen da. Paduako San Antonioren plaka bat du. Tenpluaren sarrerako horman leiho bateko harrizko markoa ikus daiteke. Zirkuluerdiko formakoa da eta, agian, Ereñozarreko antzinako parrokiakoa -gaur egun San Migeleko baseliza dena- izan daiteke. Sarrerako atea gurutzatutakoan hegaletik tenpluaren nabe bakarreko atzealdera sartuko gara. Aurrekoa, tarteetan, gurutzeria-gangen eta burualdean kasetoiekin estalita dago. Eraikitako garairako (XVI. mendea) oso berrikuntza handia da eta, bestalde, barnealdearen estaltzeko orduan ikuspegi artistiko nabarmena ematen dio. Karpanel-erako arkuarekin gauza bera gertatzen da. Arkua, XVIII. mendearen amaieran eraikitakoa da eta egilea Lekeitio Ignacio Ibarretxe hargina da. XIX. mendean, akademizisten harridura sortu zuen, arkuaren irekidura handiagatik, baina baita ere kolore desberdinetako dobelak alternatiboki erabiliz sortzen zuen konposizioak oso izaera artistiko nabarmena ematen ziolako. Arkuaren erdigunean dagokion 1787ko data jarrita du eta koruaren oinarria da. Korua, solairuan, egurrezko taulamenduan eginda dago eta bere erdigunean, aurrealdeko horman, lekuari argitasun apur bat ematen dion okolua zabaltzen da.\nLehen begirada batean eta argitasun nahikorik gabe gure begiei ihes egiten dien elementua nabarmendu behar da: koruaren beheko horman zehar doan habe handia. Gainazala errosetonekin edo eguzki-ikurrez tailatuta dago. Herri hauetako herri-arkitekturaren ohiko adierazpenak dira eta adierazpen artistiko desberdinetan beha daitezke; esaterako, zenbait baserri-etxeetako atariak eusten dituzten zutabeetan -Ereñoko Gabika auzoko Gabikaetxebarriakoa adibidez-, zenbait garaixetan –Nabarnizko Intxaurraga auzoko Ibarguenekoa adibidez-. Koruaren gainean eta beraren ezkerraldeko muturrean hiru gorputzeko egurrezko organoa -Ortuzar Etxearena- dago. 1872an, estilo erromantikoan, eraikitakoa da. Aurkako hegaleko muturrean arku eskartzar itxurako baoa irekitzen da eta aurrealdetik egurrezko barandaz babestuta dago. Koroarean behetik ere, egurrezko ate txiki batetik, kanpaien dorrera igo daiteke.\nKoroa, Bizkaiko ausartenetakoa da, XIX.\nmendeko akademikoen artean harridura sortu\nzuelarik. Ignacio Ibarretxe hargin lekeitiarrak\nOrain arte komentutako bi elementuen (gangak eta koroa) originaltasuna eta edertasuna -ia osotasunean Ereñoko kareharri gorrian egindakoa da- paregabekoak izan arren, eliza txiki hau lehen aldiz bisitatzen duen ororentzat arreta gehien deituko diona presbiterioan eta erretaula nagusian ikusiko du. Elizako burualdearen elementuen diseinua Juan Bautista Belaunzaranek egin zuen. Neoklasizismoaren bigarren belaunaldiko arkitekto honek estilo honen baitan kokatutako joera nagusien arabera prestatu zituen planoak. Horrela, aldare nagusia korintiar erakoa da eta kareharrizko bi zokalo ederren gainean atseden hartzen du. Era berean, elizara sartzeko eskalinata eta zorua, eta aldarera igo baino apur bat lehenago kokatutako bataio-ontzi handia ere kareharri gorrian eginda daude. Beraz, guztiak, talde osoa polita da eta balio artistiko eztabaidaezina du.\nAbsidearen amaierako horma osoa betetzen duen erretaula zoragarriak zirkuluerdiko forma du eta oso soila bada ere, edertasun handikoa da era berean. Erretaula honetako zokaloa, XVIII. mendekoa da eta presbiterioko elementu guztien material berarekin, kareharri gorriarekin alegia, eginda dago. Diseinua Gipuzkoako Domingo Pellón eta Domngo Laka egin zuten. Presbiterioaren eskumaldean ateburudun atea dago. Hemendik sakristiara sartuko gara. Oin errektangeluarreko eraikin txikia da. Kanpoaldetik nabarmenki ateratzen da. Barnealdean purgatorioko arimen inguruan margo-lan handia ikus daiteke. Birjinak arima horiek babesten ari da. Bere eskuetan eta bere besoek eusten duten Haurraren eskuetan arrosarioak eskegita daude.\nSakristia neoklasikoa da. 1800 urtearen\naldera eraiki zen eta kanpai-dorrean, 1816an,\nJuan Bautista Belauzaranek parte hartu behar\nizan zuen. Beraz, tenplua, XVI. mendearen\nerdialdean gotikoerrenazentista ezaugarrietan\noinarritutako gangadun eraikin handia eta\nizaera manierista onekoa bada ere, apurka-\napurka bestelako ezaugarriak gehitzen\njoandako emaitza da.\nEgurrezko erretaula horizontalean zein bertikalean hiru kaletan bananduta dago. Zabalenak norantza bietako erdialdekoak dira. Tabernakulu desberdinak zabaltzen dira eta bertan bulto borobilik ez duten lau irudi daude: San Migel –parrokiako titularra-, San Rafael, San José eta San Isidro Laboraria. Erdiko gorputza zabalena da eta behetik gora hiru elementu eskultoriko desberdinak ditu. Horrela, lehendabizi, tenplete antzeko eraikina dago. Zutabe joniarrez inguratuta dago eta erdialdean arkudun atea dago. Lehen elementu honen gainean horma-hodia dago, albo bietara joniar estiloko bi zutabe daude, eta San Migelen efigie polikromatua ezarrita dago. Ereñoko eliztarrek Manuel Acebo eskultoreari esan zioten irudi hori egitea eta, era berean, ondoko ezaugarria izatea eskatu zioten: “San Miguel con su espada en la mano derecha como que está batallando y el dragón a los pies”. Irudia egiteko orduan Bilboko Gerónimo Argosek lagundu zion. Beraz, Santuaren irudiak hegoak, kaskoa eta gudako jantziak ditu. Joniar estiloko bi zutaberen artean sartuta dago eta erdiko gorputzarekin amaitzeko gurutze beltz soila du. Goian, San Rafaelen irudia dago. Manuel eta Roque Fernandez de la Vega eta Ramon Felix Pazos artista ezagunek, 1790ean egindako eraldaketen ondorioz sortutako erdi puntuko arkuaren formako horma-hodian kokatuta dago. Aipatutako artista horiek Ereñon zeuden erretaulei urre-kolorea ematen.\nErdiko kalean kokatutako San Migelen irudia alde bietara zutabeen bidez banatzen da. Erretaulako hegaletako kaleetan Jose eta Isidro Laborariaren irudiak daude; lehenengoak, umea besoetan du eta, bigarrena, laborantzarako ohiko elementua eusten ari da. Bi santuekiko debozioa oso hedatuta dago elizate honetan; izan ere, mendeetan, Ereñoko komunitatea oso lotuta egon da baserri mundura. Era berean, artisautza ere oso hedatuta egon da eta horren emaitza herri-artearen adierazpen desberdinak landu zuten bertute handiko hargin eta arotz ugari sortu ziren. Santu biak, laukizuzeneko oinarri soila duten zutabeen artean sartuta daude eta kerubin baten burua erdian duen oinarrian oinarrituta daude.\nSan Rafaelen irudia erdiko kalearen goialdean kokatuta dago. Hegaletan ez du besterik, egurra baino (gaur egun kenduta dago). Erretaularen goialde osoan urre-kolore asko duten apaindura-motiboekin (landareak) apianduta dago. Urre-kolorea erretaulako elementu batzuetan bakarrik dago, gainontzekoa berde argi kolorez margotuta dago. Horrek, ikuspuntu artistikotik balio erantsia ematen dio.\nHegaletako bi aldareak, ezkerrekoa, Errosarioko Amari, eta eskumakoa, San Pedrori, zuzenduta daude. Barrokoan kokatu behar dira; halere, izen nagusia duten santuen gaineko irudiak –San Gabriel Goiaingerurena eta San Antonioarena- balio artistiko handiagoa dute. Presbiterioaren alde bietara kokatutako aldare txiki hauek euren kokalekua baino apur bat aurreratuago daude. Urre-kolore askoko erretaula txikiak dituzten mahaitxoak dira. Irudiek, berriz, ez dute hainbesteko urre-kolorerik. Horrela bada, bi irudi nagusiak, Errosariokoa eta San Pedrokoa bi zutabe salomonikoen artean inguratutako horma-hodietan sartuta daude. Hauek ere barrokoak dira, baina gehiegi betetakoak eta atzerago kokatutako beste plano batean estilo bereko beste zutabe batzuk daude. Guztiek urre-kolore sendoa dute. Behealdeko horma-hodian neurri txikiagoko beste bat dago. Bere nitxoetan, arrosarioaren gainean, San Gabrielen irudia -eskua aurrerantz luzatuta du-, batez ere San Pedrorena eta San Antoniorena daude. Azken hau, neurri txikiagoko zutabetxo tolestuen artean dago. Erretaulari azken ukitua emanez egurrezkoa eta urre-kolore ugariko lana dago. Honen erdialdean, izar-erako konposaketa du. Konposaketa berekoa ere bada erretaularen behealdea bi gorputzetan banatzen duena egitura.\nErdiko eta hegaletako erretaulekin batera elizaren nabearen ezkerraldean, atzealdean, dauden jesarlekuen lau ilarak ere aipagarriak dira. Jesarlekuetan azpizatituta daude eta gerrialdean XVIII. mendean egondako baserrien eta familien izenak tailatuta daude. Hauetxek dira: Akordaetxea, Bengoetxea, Belaustegi, Ugaldea, Gabika Bekoa, Goitia-Aldekorda, Arrupe, Urrutia (beso biak jartzeko duen bakarra), Aurrekoetxea, Aldekozea, Sarruaga, Bollar-B eta Bollar-A, Bidaurreta, Gabikaga, Asrua-B, Astegi, Sendagorta, Andikoetxea, Beitia-Akorda, Arrotegi-G, Mendibil, Arrotegierdikoa, Ortuzar, Arrotegibekoa eta Hereño (sico), eta jesarleku hauek egin zirenean parrokiako eliztar guztientzat erei zango zen seguruenez, nahiz eta kontserbatu ez diren.\nAgirietan oinarritutako historia\nIturrizaren aburuz, San Migeleko gaur egungo parrokia gaur egungo lekuan eraiki zen 1560. urtean. Antzinako kokagunetik, hots, gaur egun izen bereko baseliza dagoen Ereñozarreko mendi-tontorretik jaitsi zuten.\nLanaren finantzaketa eliztarrek patronoei ordaintzen zieten hamarrenen zati batekin eta eliztarrek eurek boluntarioki jarritako limosnekin egin zen. XVI. mendearen amaierako eta XVII. mendearen hasierako testamendu ugaritan ikus daiteke hori.\nJaurerriko elizako Artxibategian (Derio) gordetako zenbait agiritan eraikin honen eraikuntzaren inguruan hainbat informazio dago. Hemendik aurrera horretaz hitz egingo da.\n1763an Francisco Lopez Ruidiaz bilbotar maisu zilargileak zilarrezko gurutzea egin zuen. Maisuz ilargile berak, hiru urte beranduago, kanpai berri bat egin zuen eta 1765ean, San Migel egunean, dorrean kokatu zuten. 164 eta erdi ontzako masa zuen. Aurreko kanpai zaharra 1748an urtu zuten eta horren lekuan ezarri zen arestian aipaturiko kanpai berria; geroago, Francisco López Ruidiazek Errosario Amaren Aldarean jartzeko zilarrezko gurutzea egin zuen.\nElizaren kanpoaldeko zein barnealdeko egitura arkitektonikoan eragina izan zuten lanak XVIII eta XIX mendeen artean amaitu ziren; horrela bada, 1776 eta 1780 artean erretaula nagusiko eta hegaletakoen erreforma egin zen. Era berean, koroa eta bere oinarria den arku karpanela eraberritu ziren. XIX. mendean, berriz, tenpluaren espazioa handitzeko lanak hasi ziren. Horretarako, 1800 urtean, sakristia zabaldu egin zuten. 1816an kanpai-dorrea eta azkenez 1851n Presbiterioa eraberritu zen.\nKapera Nagusiko erretaula 1780ko maiatzean eraikitzen hasi zen eta 1780an lanak amaituta zeudenean entregatu egin zuten. Diseinua Gabriel Kapalastegirena izan zen eta azken ukitua Francisco Ruicavado eta bere kideak Miguel Ignacio Etxaniz eta Sebastián Zenabilla arkitekto ofizial lekeitiarrena izan zen. 1776an, erretaula nagusiaren diseinu berria egitea Juan Iturbururi eskatu zitzaion. Erretaula hau ezartzeko harri-oina Jose Goerretxea, Domingo Goitia Garetxana eta Mateo Etxano aulestiar harginek egin zuten. Ereñoko harrobietatik ateratako harrian egin ziren oinarri horiek.\nXVII. mendearen amaieran parrokiaren alde nagusiaren itxura aldatu zuen oinarrizko lanari bukaera eman zitzaion. 1792an, korintiar estiloan egindako aldare nagusiko mahairen Errosarioaren eta Arimen kapitalaren hegaleko aldare bien lanei bukaera eman zitzaien. Lanon finantzaketa kofradia desberdinetako partaideen esku geratu zen.\n1792an, Jose Idoiaga errementariak eta Domingo Idoiaga harginak Arimen erretaula egin zuten. Erretaula honen apainketa 1793an Juan Jose Lanz urre-koloregileak eta margolariak egin zuen.\n1973an Erretaula Nagusiari eta San Pedroren erretaulari urre-kolorea eman eta margotu egin zituzten, dena Gregorio de las Cagigasen eta Joachin Zillaren ardurapean.\n1800ean sakristia berria eta Bakardadearen albokoaren egitura eraiki ziren. Azken honen egilea Miguel Uriona Barrenetxea izan zen.\n1815ean, ekaitz egun baten tximista batek suntsitutako dorrea eraberritu zen. Disenatzailea Juan R. Belaunzaran izan zen eta kanpaiaren ardura Agustín Garetxanarena.\n1837an ganga berrien lanak hasi ziren.\nLanik berriena eta interesgarriena (1852) presbiterioan egindakoa da eta Ereñoko harrobietatik ateratako kareharri gorrian batez ere eraiki zen.


Haragi egosiz eta txanpinoiz beteriko piperrak | Tartea | Berria\nHaragi egosiz eta txanpinoiz beteriko piperrak\n2014ko urtarrilak 18\n• Lehenik, txanpinoiak garbitu eta laukitxoetan moztu. Zartagin zabal batean, olio zorrotada baten laguntzaz, pare bat minutuz frijitu. Gatz pitin bat ere gehitu.\n• Ondoren, zartagina sutatik kendu, eta bertara gehitu zangar egosia —aurrez egosia—, puska txikietan banatua. Zangarra aurreko egun batean saldatarako erabilitako haragia izan daiteke, askotan ez baitakigu haragi hori nola aprobetxatu.\n• Bexamela prestatzeko, tipula zuritu, eta moztu pusketa ahalik eta txikienetan. Lapiko batean olio zorrotada bat bota, eta su ertainean jarri, gatz pitin batekin. 15 bat minutuz erregosi.\n• Gero, koilarakada bat gurin bota, eta hori urtzean, bi koilarakada bete irin. Ongi nahastu dena, eta litro erdi esne gehituz joan, gutxinaka. Bexamel krematsu bat lortu arte nahasiz joan, 10 bat minutuz.\n• Bexamela haragi eta txanpinoiak ditugun zartaginera bota, eta osagai guztiak ongi nahastu. Erretilu batera pasa, eta bost bat orduz bertan hozten utzi.\n• Pikillo piperrak ongi zabaldu, gatz pitin bat bota, eta, koilara txiki baten laguntzaz, piperrak banan-banan bete haragi eta txanpinoizko bexamelarekin.\n• Labeko erretiluan jarriz joan piper guztiak, eta, bukatzean, oliba olio zorrotada fin bat bota, eta 10 bat minutuz labean berotu.Labetik atera eta mahaira zerbitzatzea besterik ez da falta. Tomate saltsaz goxa dezakegu platera; bestela, oso ongi doakio haragi saltsaz eginiko saltsa fin bat.


Lautadako ahuntzak (Zalduondo) eta Sumendiola bete poto (Gasteiz) taldeak nagusi - bizkaie.biz\nBizkaie! 2020-02-04 08:28 Bertsolaritzea\nZapatuan emon jakon jarraipena Kuadrillartekoari saio bigaz, Zalduondo eta Gasteizen.\nLautadako ahuntzak eta Gorbeialdeko azkenak\nD ligako lehen saioa, zezeilaren 1ean jokatu zan Zalduondoko Zeledon Toki Alkartean. 14:00ak inguruan hurreratu zan jentea baina askoz lehenagotik egozan han etxeko taldekoak.\nFamilia giroan bazkaldu eta gero, urduritasuna agertzeagaz bat ekin eutsien bertsolariek abesteari. Lehenik, idatzizko modalidadeko Zalduon-Do Re Mix taldea hasi zan Rosaliari ostutako doinua Trikitixa eta klarineteagaz bersionauta. Horren ostean, bat-bateko saioaren txandea heldu zan. Lautadako ahuntzek ekipo fresko eta gaztea plazaratu eben, lautadakoa ez zan fitxajeren bat eta guzti tarteko; Eider Adame, Oihane Perea, Aitor Najera, Markel Yoller eta Irati Anda. Gorbeialdeko azkenek, ostera, esperientzia handiko taldea erabili eben norgehiagokan; Aitor Jiménez, Serapio López eta Unai Gomez. Saioa epaitzeko 3 kide, alkarteko ordezkari bat eta talde bakotxeko kide bat. Gai-emoile lanetan, neguko merkatuan lortutako azken momentuko fitxajea egon zan eta horregaz batera, argazkilari lanetan, aspaldiko garaietan bertso eskolan ibilitako beste gazte bat. 20 bat entzule izan zituan saioak.\nBertso saioan aktualidadeko gaiak jorratu zituen, besteak beste, Coronavirusa, Zumarraundiko bidea eta aldaketa klimatikoa. Bertsolariek egin beharreko ariketak taldekako agurra, 8ko nagusia, 8ko txikia, puntuka, 4 oinak emonda, puntu erantzunak, amaierea emonda eta musikaz lagundutako koplak. Gai gehienetan umorea izan zan nagusi publikoaren barreak eraginez. Epaileen eretxiz, Lautadako ahuntzak izan zan talde irabazlea.\nGerezti Unanuek agurrean esan bezela, askoren aletxuakaz gauza politak jazoten dira.\nZapatukoa be holako gau magikoa izan zan, Errexala alkartean izandako 35 lagunek zati batean ahaztuko ez dabena.\nJosu Vadillo aurkezleak bikain bideratu eban saioa.\nOrain urte biko toki berean jokatutako desafioa presente egon zan hasiera hasieratik eta talde bakotxa mahaiaren alde desbardinetan jesarri zan. Agurrak be gerra usainean atondu zituen. Errexalakoak Star Warseko karetak jantzita eta Sumendiola Bete Potokoak, barriz, euren tronuari eutsi guran balkiriak.\nIparralde Gizarte Etxeko Bertsoaren Saltsako taldeak bertso sorta ederra taularatu eban zaldi baltz ezagun baten doinuan euren jantzi mexikar eta guzti. Zorionak Aintzane Guridi, Josu Vadillo, Xabi Aranburu, Oskar Goldaraz eta Idoia Lafuente!\nOfiziotan hastea Felipe Zelaieta eta Oier Lakuntzari egokitu jaken, zortziko handian. Lan baldintza kaskarrak zituen langile bi izan ziran, betiko dudeagaz: kejau ala ez kejau. Oierrek seme-alaben janaria eukan gogoan eta Felipek osasuna beste ezeren aurretik dagoala erantzun eutson.\nTxikian erregina bako erlauntza bateko erle langilea izan zan Julen Martiartu, eta Garikoitz Sarriugarte, erlemandoa. Garik argi itxi eutson bera ez zala lanerako jaio, eta Julenek bera be aspertu zala eta ez ebala ezti gehiago egingo.\nLau oinak emonda zortziko txiki bi osotzeko txandea heldu zan. Eider Etxeberriak Markitosen gomuta magikoak nabarmendu eta beste taldekoek berak porrot egin eian desio arren, bera Robokop dala eta aurrera egingo dauela esan eban. Geresti Unanuek esan eban berak ez dauela ordainduko Errexala taldekoei eragingo deutsen kaltea.\nAmaierea emonda bertsoa osotzerakoan, Maddi Juaristik egueneko greba ez zala porrota izan eta burrukak jarraituko dauela esan euskun. Ainara Balantzategik, ostera, historia irabazleak idazten dauela eta horregaitik liburuetan hutsune handiak dagozala.\nGarik Ainhoa Aizpuruak jarritako puntuakaz hiru bertso osotu zituan. Coronavirusa ez jakola heldu, baina prest daukala maionesa Musa. Beñat Garaiok esan eban Frantziaraino joan zala maskarilla bila.\nKartzelako lana egiterakoan, Errexalakoak kalera atara zituzten Sumendiola Bete Potokoek kantatzen zuten bitartean. Igeri egiten ikasteko ikastaroaren lehen eguna zen. Igerilekura salto egiteko prest zeuden, txano eta guzti. Julen, Gerezti eta Beñatek burua ez sartzea zela gakoa eta mangitoa etxean utzi zutela esan ziguten. Errexalako Juan, Gari eta Felipek, berriz, inork ez zuen antza lehena izan nahi eta beteranoena, Juan, hain zuzen ere, bidali nahi izan zuten.\nKoplaka Aita Semeak doinuan ibili ziran. Jon Zelaieta eta Oskar Goldaraz musikarien aginduetara. Felipek, Garik eta Juanek maletak galdu zituen Erasmuseko hiru ikasle izan ziran. Umorez hartu eben eta bekako dirua zerbezatan gastetea erabagi eben galtzontzillo zikinak jantzi behar izan arren.\nMaddi, Oier eta Beñat bost izarretako hotel bateko garbitzaileak izan ziran. Kontau euskuen topautako gauzen artean kokainea, gepardaoak eta beste taldekoek galdutako galtzontzilloak egozala.\nIkusleen artean egoan Jesus Etxaburu, Getxori Kaxianoren Zorionak kantau geuntson bere 60. urtebetetze egunean.\nAgurretan aita izan barri zan Manu Bendala txalotu eban jenteak.\nJuanek epaimahaikoak bihotzez maite zituala esan arren, Sumendiola Bete Poto taldea izan zan irabazlea. Zorionak!\nBEREZIA: Arabako Bertso Kuadrillarteko Txapelketea 2020


Antanhac - Wikipedia, entziklopedia askea.\n44°21′10″N 0°00′31″E / 44.3528°N 0.0086°E / 44.3528; 0.008644°21′10″N 0°00′31″E / 44.3528°N 0.0086°E / 44.3528; 0.0086\nRuffiac, Cours-les-Bains eta Saint-Martin-Curton\nAntanhac (okzitanieraz Antanhac, frantsesez eta ofizialki: Antagnac) Okzitaniako udalerri bat da. Administratiboki Frantziako Lot eta Garona departamenduan dago, Akitania Berria eskualdean. 2013an 211 biztanle zituen.\n2007an Antagnac udalerrian erroldatutako biztanleak 211 ziren. Familiak 91 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 43 seme-alabarik gabeko familiak ziren, 24 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 104 etxebizitza zeuden, 88 familiaren etxebizitza nagusia ziren, 7 bigarren erresidentzia ziren eta 9 hutsik zeuden. 89 etxeak ziren eta 14 apartamentuak ziren. 88 etxebizitza nagusietatik 60 bere jabearen bizilekua ziren, 26 alokairuan okupaturik zeuden eta 2 doan lagata zeuden; 1ek gela bat zuen, 5 etxek bi zituzten, 18 etxek hiru zituzten, 29 etxek lau zituzten eta 35 etxek bost zituzten. 57 etxek euren parking plaza propioa zuten azpian. 40 etxetan ibilgailu bat zegoen eta 40 etxetan bat baino gehiago zituzten.\nAntagnac udalerriko biztanleria-piramidea 2009an .\n2007an lan egiteko adina zuten pertsonak 110 ziren, horien artean 75 aktiboak ziren eta 35 inaktiboak ziren. 75 pertsona aktiboetatik 65 lanean zeuden (32 gizon eta 33 emakume) eta 10 langabezian zeuden (5 gizon eta 5 emakume). 35 pertsona inaktiboetatik 13 erretiraturik zeuden, 12 ikasten zeuden eta 10 "bestelako inaktibo" gisa sailkaturik zeuden.\n2009an Antagnac udalerrian 79 unitate fiskal zeuden, 193 pertsonek osaturik. Pertsona bakoitzeko diru-sarrera fiskalaren mediana urteko 14.282 euro zen.\n2007an zeuden 9 komertzioetatik, 2 bestelako produktu industrialen fabrikazioko enpresak ziren, 3 eraikuntza enpresak ziren, 1 garraio enpresa zen, 2 higiezinen enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Antagnac udalerrian 23 nekazaritza-ustiategi zeuden, 1.118 hektarea erabiltzen.\nRuffiac (2,2 km)\nSaint-Martin-Curton (2,3 km)\nPoussignac (3,7 km)\nCours-les-Bains (3,9 km)\nBeauziac (4,5 km)\nGrignols (5,7 km)\nBNF: 15261091t (data)\nOrriaren azken aldaketa: 16 urria 2021, 11:58.


Zergatik jarraitzen du maputxeen gose grebak? • ZUZEU\nGose grebak oraindik bere horretan jarraitzen du. Orain 14 pertsona baizik ez dira, urriko lehendabiziko egunean 28 presok Estatuarekin egindako negoziazioa ontzat hartu baitzuten. Gose greban jarraitzen duten maputxeek ez dute haien kideen jarrera babesten, baina errespetatu bai. Hona grebarekin jarraitzeko eman dituzten argudioetarik azpimarragarrienak:\nGobernuak Lege Antiterroristan eta justizia militarrean aldaketak egin ditu “printzipio demokratikoen alde” eta “elkarte internazionalen aholkuak jarraituz”. 14 preso maputxeendako, ordea, aldaketa hauek ez dira nahikoak. “Gobernuak egindako proposamenek oinarrizko giza eskubideen aurka egiten dute”. Justizia militarrari dagokionean, uste dute inpunitate osoz jokatzeko aukera ematen zaiela uniformedunei, izan ere, militarren aurka egiten diren erasoek zigor gogorragoak izanen baitituzte. Lege Antiterroristaren inguruan mintzatzean, bere ezarpena hobetu nahi dutela diote eta etorkizunean berriz ere maputxeen salaketei aplikatuko zaielako beldur dira. James Anaya NBEko kidearen gomendioei men egiteko eskatu diote Txileri.\nBabestutako lekukoaren irudia ezabatzeko eskatu diote Txileko Gobernuari, baita ezkutuko agentea eta informatzailea. Pertsona hauen esanak dira askotan maputxeak kondenatzeko froga bakarra. Haien ustez, Malleco lurraldean lekuko honek zoriz egin ditu lurraldearen aldeko borrokan diharduten familia garrantzitsuen aurkako salaketak.\nHaien borrokak ez zuen eta ez du helburu judizial soila. Haien errugabetasuna frogatuko den bidezko epaiketa nahi badute ere, salaketa honen oinarria bestelakoa da. “Gose grebaren oinarria Maputxe Nazioaren Herriaren etorkizunarekin du zer ikusia”.\nHonen aitzinean, mobilizazioak izan dira bai Txileko Estatuan, baita mundu osoan ere. Malleco komunitateko ikasle talde batek Ercillako Institutua okupatu zuen astelehenean eta ikasle maputxeak institutu gehiago okupatzera deitu dituzte. Mobilizazioak ere izan dira leku ezberdinetan, Willi Mapun besteak beste. Euskal Herrian ere Herri Maputxearen aldeko mobilizazioak izan dira nonahi. Asteazkenean Bilbon bildu ziren eta bihar maputxeen inguruko hitzaldia izanen da Leioan. Askapena, Sare Antifaxista y Komite Internazionalistak antolaturiko ‘lan egun antifaxistaren’ baitan, ‘Maputxe Herria, historia eta gaur eguneko borroka’ mahaingurua eginen dute eguerdiko 12etan Udondo gaztetxean.\nZer duzu buruan “Zergatik jarraitzen du maputxeen gose grebak?”-ri buruz\n» Zergatik jarraitzen du maputxeen gose grebak? HANDIK HONA 2010-10-08 12:12


Mortagne-au-Percheko barrutia - Wikipedia, entziklopedia askea.\ncanton of Bazoches-sur-Hoëne (en) , canton of Bellême (en) , canton of L'Aigle-Est (en) , canton of Longny-au-Perche (en) , Mortagne-au-Perche kantonamendua, canton of Moulins-la-Marche (en) , canton of Nocé (en) , canton of Pervenchères (en) , canton of Rémalard (en) , canton of Le Theil (en) , Tourouvre au Perche kantonamendua eta canton of L'Aigle-Ouest (en)\n86.499 (2018ko urtarrilaren 1a)\nMortagne-au-Percheko barrutia Orne departamenduaren barruan dagoen Frantziako barruti bat da. 71.404 biztanle ditu 1.961 kilometro koadrotan. Guztira 146 udalerri ditu. Bere hiriburua Mortagne-au-Perche da.\nBNF: 12312793d (data)


98. zk., 2020ko maiatzaren 23a, larunbata\nMaiatzaren 22ko 537/2020 Errege Dekretuaren arabera, zeinaren bidez luzatzen baita martxoaren 14ko Dekretuan deklaratutako larrialdi-egoera –Dekretu horrek deklaratu baitzuen COVID-19ak eragindako osasun-krisia kudeatzeko larrialdi-egoera– hezkuntza-administrazioek unibertsitateaz kanpoko hezkuntzaren eta prestakuntzaren arloko aurrez aurreko jarduerei eusteko eta berrekiteko neurriak malgutu ahal izango dituzte, eta neurri horiek betearaztea ere badagokie.\n1. artikulua.– Agindu honen bidez, maiatzaren 25etik aurrera, unibertsitatez kanpoko hezkuntzaren eta prestakuntzaren arloko aurrez aurreko jarduerak eta irakaskuntza jakin batzuetara sartzeko azterketak eta probak berriz hastea arautzen da.\n2. artikulua.– Irakaskuntza- eta hezkuntza-jarduera presentzialari berrekitea xedatzen da Derrigorrezko Bigarren Hezkuntzako 4. maila edo Helduen Hezkuntzako horren baliokidea, Batxilergoko lehen eta bigarren maila eta Lanbide Heziketako lehen eta bigarren maila guztiak ematen diren ikastetxeetan, bai eta azterketak egitea ere. Halaber, ekaineko lehen astean, gainerako ziklo eta mailetako irakasleak eta irakasle ez diren langileak lanera itzultzea xedatzen da, ikastetxeetan hezkuntza-jarduera egin dezaten.\n3. artikulua.– Araubide Bereziko Irakaskuntzei dagokienez (artistikoak, kiroletakoak, hizkuntzetakoak), gradu eta modalitate guztietan, ikastetxe, eskola edo kontserbatorio bakoitzaren programazioaren arabera berrekingo zaio aurrez aurreko hezkuntza- eta prestakuntza-jarduerari, orain arte modu ez-presentzialean edo on-line egin ezin izan diren jarduera espezifikoetarako, bai eta ebaluazioetarako, ikasketa-amaierako lanetarako eta ikastetxe bakoitzak zehazten dituen sarrera-probetarako ere.\n4. artikulua.– Derrigorrezko Bigarren Hezkuntzako graduatu-titulua eta Batxilergoko tituluak lortzeko proba libreak egitea baimentzen da, bai eta Lanbide Heziketan sartzeko probak ere.\n5. artikulua.– Enplegurako Lanbide Heziketako prestakuntza-jarduera presentzialari eta lanekoak ez diren modulu praktikoei berrekingo zaie.\n6. artikulua.– Unitate Terapeutikoetan eta Hezkuntza Bereziko zentroetan aurrez aurreko jarduera baimentzen da, Osasun Sailaren argibide eta baldintza espezifikoen arabera.\n7. artikulua.– Euskaltegietan, akademietan, eskoletan, prestakuntza-zentroetan eta antzekoetan –publikoak zein pribatuak– aurrez aurreko hezkuntza- eta prestakuntza-jarduerak egitea baimentzen da, besteak beste, hizkuntza-, arte- eta kirol-arloetan.\n8. artikulua.– Azterketa ofizialak deitu, antolatu eta egitea baimentzen da, horien artean HABEren euskara-maila egiaztatzeko azterketak direla.\n9. artikulua.– Agindu honen bidez araututako jarduera guztiak erabiltzaileen eta langileen osasun, segurtasun, babes eta higiene-neurriak errespetatuz egingo dira, osasun-agintariek adierazitakoak, eta aplikatu beharreko araudiaren arabera.


“Zerga-sistema nekazari eremuan. Jarduera ekonomikoak” hitzaldia | HITZEZ elkartea\nPasa den maiatzaren 8an, Aiako Kultur Etxean, “Zerga-sistema nekazari eremuan. Jarduera ekonomikoak” hitzaldia ospatu genuen. Benetan lagungarri egin zitzaizkigun Abelurko Jesus Mari Leteren hitzak eta une benetan atsegina igaro genuen.\nHitzaldiko zenbait argazki zuekin nahi ditugu elkarbanatu eta jakinarazi laster hurrengo ekitaldien berri izango duzuela.\nAzkenik, eskerrak eman bertaratu zinaten lagun guztiei!\nTags: abelur, Aiako kultur etxea, hitzaldia, hitzez


Orain Presoak dinamikak U20an Miramar Jauregian egingo duen ekitaldia aurkeztu du – Sare Herritarra\nOrain Presoak dinamikak U20an Miramar Jauregian egingo duen ekitaldia aurkeztu du\n“Miramar Jauregian egingo den ekitaldiak giza eskubideen, elkarbizitzaren eta bakearen esparruan lanean jarduten duten kideak batu nahi ditugu, sinetsita baikaude, guztiok batera ekin behar diogula gai honi”\nOrain Presoak dinamikak agerraldia egin du gaur goizean Donostian datorren urriaren 20an Miramar Jauregian antolatzen ari den bakearen eta elkarbizitzaren inguruko ekitaldiaren berri emateko. Hemen, bertan irakurritako adierazpena:\nEkainaren 2an aurkeztu genuen Orain Presoak dinamika eta orduztik, hainbat izan dira egin ditugun agerraldi eta ekimenak, besteak beste, herriz herriko aurkezpenak eta Urriaren 20ko manifestaziorako deialdiak.\nIrailaren 8an eman genuen prentsaurrekoan aldiz, Espainiar Estatuan emaniko Gobernu berriz eta Gobernu berriak egungo espetxe politikaren inguruan emandako jarrera aldaketaren inguruko balorazioa egin genuen, emandako aldaketa hori pozez eta itxaropenez jaso genuela adieraziz, baina baita bide orri baten falta nabari genuela argituz ere. Zentzu honetan, esan beharra dugu, euskal presoen euskalherriratzea nola gauzatu asmo duten jakin gabe jarraitzen duela jendarteak eta urruntze poltikarekin amatzea ezinbestekoa dela elkarbizitzan aurrera urrats sendoak eman ahal izateko.\nGaurkoan, hain zuzen ere, elkarbizitza eta bakea hizpide izango dituen ekitaldi baten berri emateko batu gara Orain Presoak dinamikako kideetako hainbat. Datorren Urriaren 20an, arratsaldeko 16:00etatik aurrera Miramar Jauregian, giza eskubideez, elkarbizitzaz eta bakeaz mintzatzeko ekitaldi publikoa antolatzen gabiltza. Ekitaldi honetara politikagintzan, sindikalgintzan, herri ordezkari gisa instituzioetan edota giza eskubideen, bakearen eta elkarbizitzaren alorrean lanean dabiltzan pertsonak bertara gonbidatzen ari gara, baita, sufrimendua jasan behar izan duten eta jasaten duten hainbat herritar ere.\nGaurko agerraldi honen helburu nagusia aurkeztu berri dugun ekitaldiaren berri ematea bazen ere, urriaren 20an bertan, arratsaldeko 17:00etan Antiguako Tuneletik abiatuko den maninifestaziorako deialdia egiteko ere baliatuko dugu. Eta baita, manifestazio honi hasiera emango dion 8 metroko ohiala, jendartean alor ezberdinetan egiten duten lanagatik ezagunak diren 10-15 lagunek eramango dutela iragartzeko.\nEspetxe politikaren auzia gori gorian den honetan eta urruntze politikarekin amaitzeko oinarriak ezartzeko ireki diren aukera berrien aurrean, inoiz baino garrantzitsuagoa ikusten dugu urriaren 20an herritarrak kalera atera eta bide honetan aurrera urratsak emateko herri nahi sendo bat dagoela erakusteko.


Martxoak 8, greba feminista #M8GrebaFeminista\nMugimendu feministak 24 orduko greba feminista deitu du Martxoaren 8rako; ELAk deialdian parte hartzen du eta egun osoan zehar greba feminista eta mobilizazio honen inguruko jarraipen zabala egingo du.\n?Biztanleriaren erdiari zuzendutako greba orokor deialdia da; greba berritzailea, enplegu formalaz gain bizitzaren jasangarritasuna bermatzeko ezinbestekoak diren beste hainbat alorrei ere eragiten dielako deialdiak: zaintza, kontsumoa, ikasleak eta pentsiodunak.\nHamaika dira egunean zehar Euskal Herri osoko hiri, herri eta auzoetan deitutako mobilizazioak; hiriburuetan manifestazio nagusiak 12:00etan eta 19:00tan izango dira. (Donostian 12:00tan Boulevardean eta 19:00tan Antiguoko tunelean; Iru?ean 12:00 Gaztelu Plazan eta 19:00tan Golem Zinemetan; Gasteizen 12:00tan Plaza Berria eta 19:00tan Iparralde G.E.-n; Baionan 12:00tan Merkatu Plazan eta 19:00tan Errepublika Plazan; Bilbon 12:00tan zein 19:00tan Jesusen Bihotzean).\nAsko dira lan munduan greba feminista honekin bat egin duten emakumeak. Izan ere, ezinbestekoa da sindikatuaren eta mugimendu feministaren arteko elkarlana. Greba deialdi hor behar horren lekuko argia da. Borroka guztiak elkar-lotuta joan behar dute; ez dago klase borrokarik emakume librerik gabe.\nEz da kasualitatea emakumeak izatea lan-munduan gero eta zabalduago dagoen prekarietatea eta soldata-arrakala gehien sufritzen dutenak. Makina bat adibide ditugu azken hilabeteetan: Gipuzkoako zahar-egoitzak; Haurreskolen Partzuergoa; Etxez-etxeko Laguntza Zerbitzua; hoteletako garbitzaileak; Gipuzkoako polizia-etxea eta epaitegietako garbikuntza... Martxoak 8 honetan ere greba egingo duten emakumeak; orain arte makina bat greba egun egin dituzten langileak.


Jonathan Terronek jiu-jitsuko Europako txapeldun titulua berretsi du - Uztarria (Azpeitia)\n2018ko mai. 7a, 13:08\nJonathan Terron, garaipena eskuratu ondoren. Ikusi haundiago | Argazki originala\nBrazilian jiu-jitsuko Europako txapelketako lehenengo saria eskuratu du asteburuan Jonathan Ferronek, eta lortutako garaipenari esker iaz lortutako txapela berrestea lortu du. Txapelketa Katalunian jokatu zen, L'Hospitalet de Llobregat herrian, eta Ferronek, bere irakasle Jose Miguel Tamayorekin eta Octavio Oscar Luz de Paularekin batera, Azpeitia ordezkatu zuen. Ez da lehenengo aldia, ordea, Azpeitiko bizilagunak titulua lortzen duela. Izan ere, aurreko urtean ere jiu-jitsularia Europako txapeldunaren tituluarekin itzuli zen Azpeitira.\nTxapelketan mundu mailako hainbat jokalarik hartu dute parte. Horren harira, Terronek dio, "arerio gogorrak" izan dituela, eta gaineratu du "norgehiagokarik zailena" finalerdia izan dela, Brasilgo jiu-jitsulari baten aurkako "lehia estua", hain zuzen ere. Hala ere, Azpeitiko bizilagunak adierazi du, "oso pozik" dagoela lortutako garaipenarekin. Epe motzera dituen proiektuei buruz galdetuta, udan kokatu du Terronek hurrengo jomuga. Amerikako Estatu Batuetan, Las Vegasen, zehazki, jokatuko du hurrengo txapelketa. Hala ere, Terronek dio "diru kontuak aztertu" behar dituela aurretik, "txapelketako gastu guztiak" beraiek ordaindu behar izaten baitituzte.


Itsasotik dantzaz — dantzan.eus\nHemen zaude: Hasiera › Hemeroteka › Itsasotik dantzaz\nLekeitioko kale-antzerki jaialdiaren aspaldiko ohitura da festibalerako bereziki sortua den ikuskariren bat ekoiztea, eta aurten ere hala izan da Sarritsasoa lanarekin, Dantzaz konpainiaren zuzendaritza artistikopean.\nIzenak berak dioen bezala, proiektuaren asmoa zen itsasoaren presentzia nagusia eta Sarrionandiaren indar poetikoa batzea, eta emaitza ikusita, bete-betean asmatu dutela esan dezakegu. Eguneko argia bere azkenetan zegoela heldu ziren naufragoak itsasotik, herriko arraunlariek batel handi batean ekarrita, eta, lehorreratu orduko, dantzaren misterioari ekin zioten, banaka gehienbat hasiera batean, bikoteka gero, eta giza multzo indartsuak sortuz beranduago.\nKale-ikuskizun bati ezinbestean dagokionez, pisu handia hartu zuen jarduera fisikoak Josu Mujikak diseinaturiko koreografia konplexuan, eta dantzariek aukera ederra eduki zuten beren gaitasun itzela frogatzeko, jakitun zirelako hondarraren sendotasun falta eta jantzi ederretan hartutako ura arazo iturri izan zitezkeela mugimenduaren zehaztasunean. Hala ere, eta esandako zailtasunak gaindituta, maila bikaineko keinu-garbitasuna eta barne-energia erakutsi zuten uneoro, eta gero eta harrotuago zegoen harea ez zen oztopo izan dantzarien fintasunaz gozatzeko.\nSoinu-bandako kanta bakoitzak eta ikusleen txaloek ezarritako etenek zaildu egin zuten lanaren osotasunaz jabetzea, baina proposamenak bazituen beste alderdi aipagarri batzuk, eta haien artean bereziki polita izan zen zuriz jantzitako umeen parte-hartzea, Gernikako bonbardaketatik edota gaurko miserietatik ihes egindako naufrago metaforikoei kontsolamendua emanez eta, beharbada, biziberritzea ere ekarriz. Lekeitioko Karkabia taldeko dantzariak ere naturaltasunez integratu ziren koreografiaren planteamenduan, eta Dantzaz-eko kideekin batera itsasoratu ziren, apal-apal eta oinez, hildakoen omenez piztutako kandelak ur gainean utzita eta, Sarrik esan bezala, «olatuak betazalen moduan ixten ziren» bitartean.\nArratsaldeko egitarauak Japoniako Ojarus bikotearen umore naif eta samurrarekin jarraitu zuen, eta gauean su-ikuskizun ahalmentsua eskaini zuen Herri Katalanetako ScuraSplats talde beteranoak, munduko botereak euskaraz kritikatuz eta, zelan ez, emozioz, kez eta txinpartez zipriztinduz Lekeitio zaharreko kale eta bazter guztiak.